text:
La Guere dal 1915-18
Si jere dacuardi cui mucs e cui todescs e nol jere di spietâ che la Italie e gambiàs sunade; ma la storie – a cognossile ben – e dîs che al jere di spietâse. Ancje il sorestant talian Zuan Giolitti al cirive di salvâ la Italie de vuere, ma i patriots che a balinavin par Trent e par Triest a finirin cul sburtânus tal fûc de vuere, cul cjâf sglonfât di bufulis, ma cence ideis claris e conts sigûrs.
I furlans a forin ad ôr dal fûc e si lassarin cunvinci che ur tocjave murî par salvâ lis lôr cjasis. E pensâ che subit di là dal Judri altris furlans a restavin di parê indiferent e a murivin par tignî sù la Austrie. Epûr vonde pôcs di lôr si inacuarzerin che no si tratave dai nestris interès, ma di chei di chei altris.
Di insom la Cjargne fint ad ôr di Monfalcon al fo dut un maçalizi: undis bataiis dome sul Lusinç, centenârs di miârs di muarts par lâ indenant di cualchi metri.
I mucs a jerin in pôcs, parecjâts dome par difindisi. A tentarin une «straf –expedition» dal 1916 che no rivarin a fâ madressi, e une dal ’17 a Cjaurêt, che e spacà la front, ancje par vie che soldâts e uficiâi talians a jerin neris di murî dibant e di viodisi tratâts di cjans di Cadorne.
Al è un fat che la front taliane e à doprade la decimazion ancjemò plui che no i francês. Il piês al è stât che al fo dât ordin di scjampâ ancje dal Friûl ae puare int: ma parcè? A sun di dî che i mucs a jerin il boborosso, i sorestants a pierderin la lum.
Trope int ise lade jù pa la Italie di là de Plâf? A prin colp a diserin un 300.000, po a calcolarin sui 120.000, e il vescul Rossi al scjampâ cun lôr, bandonant la sô diocesi. Sigûr che nol veve il coragjo dal sfuei catolic, il «Corriere del Friuli», cuant che al publicà l’articul di coment a lis peraulis dal pape Benedet che al invidave a finîle e a tratâ di pâs cence fruçâsi un cul altri: «inutile strage». Dut al finì cul justâsi par vie che il pape al improibì il gjornâl e i talians a assolverin i autôrs dal articul. Al è di imparâ che no si à di ubidî simpri, nancje al pape (1).
I mucs a jerin soldâts di bonfâ, plens di fam tant che scus: a robarin par mangjâ e a bevevin par dismenteâ. Lôr, catolics, a dispicjarin lis cjampanis par fâ canons: la nestre int no podeve capîju e no le dismenteà.
Cui cuatri di Novembar dal ’18, ancje la vuere e finì. La gjonde e fo grandone, ma i conts a jerin plui grancj:
– a mancjavin 25.000 furlans che a vevin lassade la scusse;
– il 90% des fabrichis a jerin fruçadis;
– miserie nere e disastris dapardut.
I monuments cu lis listonis di nons no paiavin i muarts, e nancje Trent e Triest no zovarin a tornâ a meti in pîts la culumie fruçade.
Ai furlans ur tocjave di tornâ a scomençâ e – viodêt ce destin – tornâ a cirî lavôr plui di une volte là di chei che ur vevin tirât in vuere.
La ete dal Fassisim
In Friûl il fassisim al rivà, come pardut in Italie, cu la prepotence, cul manganel, cul vueli di riç e la fonde des sociis dai combatents.
Culì chei de patrie a vevin chê dai monuments pai «caduti». Nol è paîs in Friûl che no lu vebi, cun listis di muarts di fâ vignî i sgrisui.
In Aquilee a faserin ancje la liturgjie dal «milite ignoto», par tignî sù la int che e veve vût muarts in cjase par vie de vuere.
I siôrs, in Friûl, parons de campagne plui buine, a capirin che l’afâr al deventave serio e si meterin cun Mussolin e dutune a tirarin fûr la patrie par sglonfâ la int cu lis busaris e tignîle sot cul manganel. Par lôr la Italie le vevin tradide a Versailles, e al coventave sacrificâsi par jê par fâle deventâ chê di une volte, come te ete dai Romans, rispietade e cul pît sul cuel di chei altris.
Ancje il pape si adatà, par vie che i semeave che al coventàs bati cuintri il comunisim, che al jere il gnûf «pericolo» par la religjon.
Al bandonà il partît popolâr dai catolics, che i tocjà in sorte vueli e manganel, e planchin al cumbinà cun Mussolin i «Patti Lateranensi» che al firmà l’11 di Fevrâr dal 1929.
Miôr di cussì!? Mussolin al veve risolte la cuistion romane e «dato Dio all’Italia e l’Italia a Dio».
I predis furlans cui lôr catolics a ubidirin. La vecje teolighe e restà un pôc vive te Azion Catoliche, che cul so «preghiera-azione-sacrificio» e cirive di no lassâ spotic il «credere-obbedire-combattere» dal fassisim.
Cualchi dispietut sal son fat, ma dopo dal 1932 si cjatarin dacuardi.
Ducj talians e catolics: il vescul di Udin Nuiâr al fo dacuardi e al improibì di doprâ il sloven ai predis de Slavanie, e da part sô la Filologjiche e cirì di restâ in vite cul fin di judâ la Italie a fâ deventâ talians ancje i furlans.
La crisi mondiâl dopo dal 1929 e sierà la migrazion, e la miserie e obleà i furlans a restâ a cjase e a contentâsi dal cjamput e de vacjute, saceantsi cul patriotisim. I paîs a sameavin plui ruspis e vecjos di simpri: si lavorave dome in cualchi strade, cualchi puint o cualchi brilie o bonifiche, al ven a stâi tai lavôrs dal guvier: par jentrâ al tocjave intindisi cul federâl fassist.
Cussì e rivà par fuarce la vuere de Abissinie, par fâ sperâ e tignî sù la int. Nancje lis «sanzioni» cuintri la Italie a fasevin inçopedâ il Duce, che al cjapà la Etiopie e al plantà l’Impero: robis che a finirin di sglonfâ il cjâf di ducj cul patriotisim. Ma di chê strade e nasseve une amicizie gnove cun Hitler e la Gjermanie, che si jere ancje metude a so mût su la strade di rifâsi.
Dutune si justà la cuistion molant la Austrie ae Gjermanie e pal Süd Tirol e pe nestre Kanaltal si obleà la int a sielzi di lâ in Gjermanie o restâ chenti par deventâ dome talians: dutune a baterin in Spagne, preparantsi a fruçâ France e Inghiltere par dividisi il mont.
I furlans a restarin incocalîts come i talians: a baterin ancje lôr in Abissinie, e in Spagne, e come chei altris ogni sabide la zoventût e leve a preparâsi a fâ la vuere tai «cors premilitârs». I fruts a deventarin «Balilas» cul «libro e moschetto», e a scuele i mestris ur jemplarin il cjâf di busaris patriotichis, stiçantju a crodisi miôr e i plui bulos dal mont.
I contraris, se a ‘nd jerin, no olsavin a vierzi il bec in Friûl, almancul in public.
Une dose di «oposizion» ancje al fassisim si pues cjatâle te barufe dai predis di Udin cuintri il vescul Anastasi Rossi che, scjampât tal an de invasion, al jere tornât fasint il talianon; al veve mandât «al confino» un par di predis dai mancul talians e fassiscj, al bateve il claut de ubidience fasint dut un tocjo di patrie e di religjon.
Cuasit ducj i predis a domandarin al pape di jessi diliberâts di Rossi e il pape ju contentà.
Un segnâl che propit dut nol jere ancjemò muart.
NOTIS:
(1) Il gjornâl catolic «Corriere del Friuli» al met sot acuse la vuere e par chest al ven sierât e i siei responsabii mandâts al confin.
CHECO PLACEREAN e JOSEF MARCHET
I CLASSICS. 15 – CUINTRISTORIE DAL FRIÛL La albe de nestre Patrie............
La Guere dal 1915-18


c: text/html

text:
Oris frenetichis di tratativis e riunions. I sherpa dal Maf, i delegâts teritoriâi, a son in azion jenfri listis e acuardis di firmâ. Ancje il “Moviment autonomist furlan” al corarà in chestis elezions aministrativis dai 25 di Mai. “Si presentarin scuasi in ducj i comuns, ma stin ancjemò tratant sul dulà e in ce forme. La che al sarà pussibil o cirarìn di lâ di bessôi, in alternative o strenzerin aleancis cun altris grops politics o listis civichis. Nissune preclusion, nancje sul colôr dai partîts. Dut al sarà leât a situazions puntuâls”, e sclarìs Valeria Grillo, la presidente. Plui che la politiche tal sens tradizionâl, al sarà prioritari il ben dal comun, la int, il puest, lis esigjencis dal teritori. La ex conseire provinciâl no nus à volût ancjemò anticipâ ni furnî i nons e i lûcs, stant che dut al è ancjemò in pîts. Sul program, invezit, si son definidis trê liniis di azion compagnis dapardut, gjenerâls. Un: lenghe furlane. “Pandi sul teritori la marilenghe e la sô culture, puartant indevant i progjets finalizâts ae tutele de identitât furlane”. Doi. No ae fusion jenfri i comuns. “O sin par mantignî lis specificitâts dai piçui, lis identitâts teritoriâls. Chest nol esclût che i servizis, invezit, a puedin ancje jessi consorziâts o organizâts in colaborazion fra plui ents”. Trê. Miôr gjestion economiche. “Vê pocjis risorsis, no vûl dî disperâsi: si puedin distès disvilupâ oportunitât e ocasions, cence vaî il muart. Un esempli? O pensi aes fameis in dificoltât che un comun al pues judâ e che a podaressin tornâ il jutori ricevût traviers di formis di volontariât a pro de comunitât”, e spieghe Grillo.
Par cualchidun che al cor, altris a son ferms. O miôr: “Tal mieç di une fase di confront”, a disin chei di “Friûl diferent”. Chest moviment al è in plene fase riflessive. “O stin pensant – al sclarìs un dai doi puartevôs, Luca Peresson – in ce maniere doprâ chel model che al è stât puartât indevant cu lis ultimis elezions regjonâls. E chest al valarà ancje pes europeanis. In ce maniere fâlu, dut câs, al è un discors dut di frontâ e sclarî. In chest moment no vin listis di “Friûl diferent” in pîts, ma la azion politiche e continue, si puartâ indevant il discors di sensibilizazion de int”. Aes Regjonâls dal 2013, il moviment al veve dât la poie a singui candidâts di altris listis. “O sostignìn – al dîs Peresson – une democrazie di prossimât, dulà che la rapresentance e sedi une vore peade ai aspiets des comunitâts e cuntune comunitât furlane une vore consapevule e cussiente des sôs problematichis. Vonde a une politiche viodude come un tirâsi fûr dal aspiet sociâl e di partecipazion. E à di tornâ tal mieç de int”. Cussì pes elezions europeanis. “Al è evident che une Europe che e sedi efetivementri Europe dai popui, che nô o crodìn, no à sens se no vedi presint realtâts come chês des minorancis linguistichis”. Cemût che “Friûl diferent” al intint fâ sintî lis vôs dai piçui popui a Strasburc al è ancjemò masse adore par capîlu. ❚
✒ Oscar Puntel
MAF in corse, Friûl Diferent in riflession............
Oris frenetichis di tratativis e riunions. I sherpa dal Maf, i delegâts teritoriâi, a son in azion jenfri listis e acuardis di firmâ. Ancje il “Moviment autonomist furlan” al corarà in chestis elezions aministrativis dai 25 di Mai. “Si presentarin scuasi in ducj i comuns, ma stin ancjemò tratant sul dulà e in ce forme. La che al sarà pussibil o cirarìn di lâ di bessôi, in alternative o strenzerin aleancis cun altris grops politics o listis civichis. Nissune preclusion, nancje sul colôr dai partîts. Dut al sarà leât a situazions puntuâls”, e sclarìs Valeria Grillo, la presidente. Plui che la politiche tal sens tradizionâl, al sarà prioritari il ben dal comun, la int, il puest, lis esigjencis dal teritori. La ex conseire provinciâl no nus à volût ancjemò anticipâ ni furnî i nons e i lûcs, stant che dut al è ancjemò in pîts. Sul program, invezit, si son definidis trê liniis di azion compagnis dapardut, gjenerâls. Un: lenghe furlane. “Pandi sul teritori la marilenghe e la sô culture, puartant indevant i progjets finalizâts ae tutele de identitât furlane”. Doi. No ae fusion jenfri i comuns. “O sin par mantignî lis specificitâts dai piçui, lis identitâts teritoriâls. Chest nol esclût che i servizis, invezit, a puedin ancje jessi consorziâts o organizâts in colaborazion fra plui ents”. Trê. Miôr gjestion economiche. “Vê pocjis risorsis, no vûl dî disperâsi: si puedin distès disvilupâ oportunitât e ocasions, cence vaî il muart. Un esempli? O pensi aes fameis in dificoltât che un comun al pues judâ e che a podaressin tornâ il jutori ricevût traviers di formis di volontariât a pro de comunitât”, e spieghe Grillo.

robotstxt: allowed

filter: keep


text:
La Cjargne cu la biele stagjon e cambie mude: lis monts si metin in lustri metint in bande i segns dal Invier a pene passât, i boscs a cjapin fuarce cui lôr colôrs plui vîfs e fuarts, i prâts si jemplin di ogni sorte di rosis, i trois des monts a deventin la mete preferide di tancj forescj, tai paîs a rivin turiscj e emigrants che a tornin par passâ cualchi zornade di polse, lis cjasis sieradis vie pa l’an si tornin a vierzi, corts di paîs che si mudin par cualchi moment in lûc di incuintri, int che si da di fâ par tignî in pîts sagris di paîs… in sumis, si podarès dî che dut al cjape vite ca sù in mont e al pâr che par une dade la int cjargnele e metedi in bande pinsîrs, fastidis e preocupazions!
Di sigûr nol baste meti il vistît di fieste par une stagjon par dismenteâ che vivi in mont al vûl dî ancje fâ i conts, ogni dì, cun variis problematichis. Un element incisîf al è dât dal andament demografic de popolazion: il plui des voltis chei che a nassin a son mancul di chei che a murin, cence contâ chei che a àn intant bandonât la vite di mont par lâ a vivi in citât dulà che a son plui comoditâts.
Vivi in mont al coste! In cierts paisuts cui che al è cence machine al è taiât fûr parcè che nol esist un servizi di traspuart nancje par cjoli il pan e il gjornâl, par lâ dal miedi, in pueste o a scuele.
Al è di agns che si disin simpri chês robis e la situazion e reste simpri compagne.
No coventaressin propit tantis comediis par tacâ a dâ un jutori concret ae mont. Al bastarès, par esempli, vê une politiche adeguade al teritori e soredut fate di oms cun la voie concrete di fâ i interès de int (cence il podê de cjadree tal cjâf).
Une politiche che e invistissi sui zovins stimolantju a restâ intal lôr teritori di apartignince, sui comerciants (dant contribûts par tignî viertis lis buteghis tai paisuts di mont), su la int cjargnele che e vîf in mont (gjavant o calant ciertis tassis, lant incuintri cun agjevolazions pal riscjaldament, garantint servizis di traspuart public…).
Une politiche che e metedi dongje progjets concrets par miorâ la viabilitât des stradis, par tutelâ lis ricjecis dal teritori montan (ambient, risorsis naturâls, lenghe, culture, tradizions…).
Une politiche pal teritori e sul teritori, scoltant la int dal puest. E je simpri plui sintude, forsit ancje dopo i ultins cambiaments (comissariament de Comunitât Montane, privatizazion de aghe, realizazion di eletrodots…), la esigjence di vê un pont di riferiment reâl e atîf sul teritori; un ent, une istituzion, un alc che al podedi judâ a vivi, e no a murî, in mont.
Marta Vezzi
ATUALITÂT – Istât in mont............
La Cjargne cu la biele stagjon e cambie mude: lis monts si metin in lustri metint in bande i segns dal Invier a pene passât, i boscs a cjapin fuarce cui lôr colôrs plui vîfs e fuarts, i prâts si jemplin di ogni sorte di rosis, i trois des monts a deventin la mete preferide di tancj forescj, tai paîs a rivin turiscj e emigrants che a tornin par passâ cualchi zornade di polse, lis cjasis sieradis vie pa l’an si tornin a vierzi, corts di paîs che si mudin par cualchi moment in lûc di incuintri, int che si da di fâ par tignî in pîts sagris di paîs… in sumis, si podarès dî che dut al cjape vite ca sù in mont e al pâr che par une dade la int cjargnele e metedi in bande pinsîrs, fastidis e preocupazions!


text:
Si clame Roberto Morassut. Un furlan forsit, viodût il non, forsit fi o nevôt di cualchidun emigrât tal Lazi, viodût che al è nassût a Rome. Culì al è deventât prime segretari regjonâl e cumò deputât dal Pd. Par noaltris nuie altri che un di chei di Rome duncje, se nol fos che al è depositari di une leç pe riduzion des regjons di 22 a 12, cun tant di unificazions. E secont voaltris, dulà aial metût il Friûl? Naturalmentri in chel Trivenit che al va tant di mode tra i stupits: chei che no cognossin la storie e la gjeografie, ma soredut che a àn voie dome di viodi publicât il lôr non sui gjornâi. Ignorant, viodût che te sô propueste dome la Sardegne e la Sicilie a restin a statût speciâl, cence visâsi che Val di Aoste e Sud Tirôl a àn daûr tratâts internazionâi.
Ma sino propit sigûrs che e sedi dome ignorance, malefede e no invezit une idee che e sta dentri dute tal dna dal Pd di vuê? A conferme, a son rivadis lis peraulis de ministre Boschi: nol è plui il câs di mantignî lis regjons a statût speciâl. E je tornade indaûr daspò cualchi ore parcè che al jere vignût fûr un casin, ma il tacon al è piês de buse. E dîs, di fat, la Boschi: “cheste riforme no je previodude cumò, in chest decret”. Vuelial dî che e sarà tal prossim, che dut câs i stan pensant parsore? O crôt propit di sì, che te logjiche dal centralisim, dopo lis provinciis, ur tocji propit aes speciâls.
La Serracchiani, une e doi, la prime vicesegretarie dal Pd, la seconde presidente de nestre Regjon, e à fat finte di rabiâsi te version di cjase, un tic di mancul in chê foreste.
Parcè che al è clâr, e propit Morassut al è la prove, che la linie dal Pd e je une sole: un grant Trivenit tal non de razionalizazion e dal sparagn.
E no son di bessôi: la Leghe di Salvini le pense in maniere compagne, ancje se cumò e lasse in bande la cuistion par cirî vôts talianots.
Si visaiso i cuadernis des elementârs dal secul passât cu la foto tacade in cuviertine e la scrite Vignesie Euganie, Tridentine e Julie?
A son tornâts di mode. ❚
✒ L’om di Buri
In non dal pari e dal Trivenit............
Si clame Roberto Morassut. Un furlan forsit, viodût il non, forsit fi o nevôt di cualchidun emigrât tal Lazi, viodût che al è nassût a Rome. Culì al è deventât prime segretari regjonâl e cumò deputât dal Pd. Par noaltris nuie altri che un di chei di Rome duncje, se nol fos che al è depositari di une leç pe riduzion des regjons di 22 a 12, cun tant di unificazions. E secont voaltris, dulà aial metût il Friûl? Naturalmentri in chel Trivenit che al va tant di mode tra i stupits: chei che no cognossin la storie e la gjeografie, ma soredut che a àn voie dome di viodi publicât il lôr non sui gjornâi. Ignorant, viodût che te sô propueste dome la Sardegne e la Sicilie a restin a statût speciâl, cence visâsi che Val di Aoste e Sud Tirôl a àn daûr tratâts internazionâi.


text:
Cu la gnove convenzion spazi a 90 oris di programs in lenghe. La firme, forsit, dentri di Avrîl
Furlan in Rai, dentri dal mês di Avrîl e je spietade la firme de convenzion che e garantirà la presince de marilenghe te radio (ven a stâi 90 oris di programazion vie pal an cun miezore in dì, dîs minûts di matine e vincj tal dopomisdì, e une polse estive di doi mês) ma soredut – e e je la novitât – te television publiche. Tai mês passâts a jere stade la deputade dal Pd Gianna Malisani a vê visade la opinion publiche furlane dal grant lavôr fat par che tal gnûf contrat di servizi jenfri la Presidence dal Consei dai Ministris e la Rai e fos previodude la presince dal furlan te television publiche cun 90 oris di programazion intun an. Cumò si spiete la firme de convenzion fra il dipartiment pe editorie de Presidence dal Consei dai Ministris e la Rai, par inviâ il gnûf servizi cun cheste novitât impuartante.
De cuistion si è ocupade ancje la Regjon cul assessorât ae culture vuidât di Gianni Torrenti, ma dai ultins svilups al fâs savê alc di plui il Corecom dal Frûl-Vignesie Julie cul so president Giovanni Marzini: «Il nestri compit – al spieghe – al è stât chel di inviâ la taule di confront, e al moment o sin in spiete di ricevi il stampon de convenzion che e varès di jessi pronte pal mês di Avrîl. Al moment no podin dî se a saran pardabon 90 oris di programazion televisive in lenghe minoritarie, ancje parcè une operazion di chê fate e à un so cost, ma chel che al è impuartant al è il fat che in cheste maniere si valorizarà la sede de Rai, che al è il mieç di comunicazion plui seguît in Regjon: sloven e furlan a son dôs lenghis che a caraterizin il servizi».
Ancje Gianna Malisani e marche la impuartance di valorizâ la sede Rai, ancje se jê e cjale in particolâr a chê di Udin che pardabon e deventerà centrâl se si confermarà la presince dal furlan te television publiche regjonâl. Si trate di une sede logade tal centri dal Friûl e duncje interessade in maniere direte te informazion, viodût che il so public al è in buine part furlan: «Insiemi cu la coleghe Tamara Blazina che si è ocupade in particolâr dal sloven – e dîs Malisani – o vin fat in maniere che tal contrat di servizi al fos ricognossût l’ûs dal furlan te television, ancje par vie che si coreve il risi di pierdi une specialitât che e je proprie dal nestri teritori. O sin rivadis a cjatâ l’acuardi cul sotsegretari Antonello Giacomelli. Par chel che o ai podût, mi soi impegnade a monitorâ, ancje se aromai il gno mandât al è finît».
Al è clâr che dopo des elezions politichis dai 4 di Març, la situazion si è fate plui complicade par vie che no si sa ancjemò di cui che al sarà formât il gnûf guvier e se i partîts che lu sostignaran a varan interès tal puartâ indenant chê convenzion. Sul front talian al è di sperâ che la convenzion e vegni firmade prime che e finissi la operativitât dal guvier Gentiloni, viodût che dut al jere nassût in chel contest, e se no ves di lâ cussì, lis robis a podaressin slungjâsi. Un altri probleme politic al diven dal fat che ancje in regjon si va aes elezions, ai 29 di Avrîl, e duncje al è facil pensâ che pensâ che ta chestis setemanis lis fuarcis politichis a sedin impegnadis massime a frontâsi in campagne eletorâl e al sarà dificil che la aministrazion regjonâl e podedi fâ lis sôs pressions par otignî chel obietîf. Dut câs, la presince dal furlan te television publiche e je ripuartade tal contrat, e se chest al vignarà puartât a tiermin la sede Rai di Udin e podarà jessi ogjet di valorizazion, viodût che la operazion e previôt il meti a disposizion plui risorsis. Ta cheste maniere si podarà ancje aumentâ lis produzions e alçâ la cualitât de comunicazion par furlan, viodût che sul teritori a son personis e capacitâts par fâlu: «Cumò – e dîs Malisani – si spietìn che ce che al previôt il contrat al vegni metût in vore cu la convenzion, che al è il document dulà che si scrivarà tropis oris di programazion. Il lavôr che o vin fat al jere indreçât a ricognossi un oblic, ven a stai l’ûs dal furlan te television publiche come che al sucêt cul sloven».
di Piero Cargnelutti
Television publiche in marilenghe. Al è ancjemò ce spietâ............
Cu la gnove convenzion spazi a 90 oris di programs in lenghe. La firme, forsit, dentri di Avrîl


text:
Premio Richinvelda – tra Meduna e Tagliamento
Chest, ben o mâl, al varès di jessi un sît di un che al scrîf, ma tal 2020 nol è che o vedi scrit masse. Ma chel pôc, ogni tant, mi ha dât sodisfazion, e par come che e je lade a finîle, ae fin, o podarès dî che dopo la conte dal Zâl par Furlan, che mi veve cjapât une vore e o vevi gust di vê scrit, cheste ca, jenfri la Midune e il Tiliment, e je chê altre che o ai vût plui gust di fâ. Al tache dut cun Serena, che o vin decidût di partecipâ ducj i doi ai concors dulà che si scrîf (ancje) par furlan (aromai o savìn scrivi dome cussì) e che magari si vinç alc (o sin puars, e dut ce che al ven dongje al sta ben). Insome, il Premio Richinvelda nus jere scjampât, ma la scjadince e je stade prorogade e o vin rivât a tirâ dongje une storie. Ducj i doi, ognidun par nestri cont, o sin lâts a fâ un zîr a San Zorç e fin sul Midune, dopo vê straviersât il Tiliment e o vin tirât fûr la storie. La mê conte si clamave “Claput” e si sa, a mi i claps mi son simpri plasûts, soredut chei dai flum. Stoi ben distirât sui claps, mi plâs tirâju, tignîju in man, metiju un parsore chel altri… Par tancj periodis de mê vite, mi soi cjatât cuiet a cjapâ soreli dome a ôr dal Tiliment, pluitost che sul mâr o in altris aghis. Insome… o volevi scrivi une biele storie, par chest concors. Il teme – storiis jenfri i doi flums – mi stiçave une vore.
O ai scrit la storie di un vieli. O ai doprât un piçul artifizi par zuiâ cui timps de storie, in maniere di misturâ une prime persone in maniere che no si capissi se cui che nus fevele al è dentri tai siei ricuarts o mancul. Mi soi ispirât a ce che o ai viodût, cjaminant par San Zorç e dongje de gleseute dal Patriarcje, o inte place dal paîr. Mi soi imagjinât di jessi stât piçul in chest paîs, e stant che o vevi par mans un zûc di fruts puars, chel di tirâ par aiar un claput e tornâ a cjapâlu (par devant, par daûr, cu la man daûr de schene, e v.i.) o ai tirât fûr une storie. E jere plene di maluserie, ae fin, ma una maluserie biele, no brute. Di chês che che tu cjatis cuant che lis robis a stan par finî ma ae fin, a son ladis inte maniere juste.
Il premi lu ai vinçût. E il secont, Bepi Mariuz, al à scrite une biele conte, in variant, contant de vite e dai aspiets di contrast de vite di Pasolini. Insome… no pues dî che o ai vinçût parcè che fossin aversaris valits. Comprendude la conte di Serena, che par cierts viers e podeve plasê ancje di plui, a un ciert tipo di letôr. Cun di plui, la jurie, è à pensât pardabon che te me storie al fos clâr “un vissuto”, insome, che l’autôr al fos pardabon chel che al contave la storie. E se sul imprin mi jeri sintût cuasi un impostôr, a pensâ ben, dopo o soi stât content. Di simpri, scrivint, o ai simpri volût cirî di slontanâmi di ce che o conti. O miôr, tamesâ lis storiis jenfri ce che o pensi, ma che a restin storiis di altris, di int che no soi jo. A mi, che robe dal “scrivi solo ciò che hai vissuto”, mi à simpri fat cagâ. Insome… la bra(v)ure tal scrivi no ise forsi chê di contâ la storie di un altri come se tu fossis lui? O adiriture miôr, cul distac che si pues vê e viodi lis robis di dentri, ma stant fûr. No sai… a jerin pensîr di chê sere de premiazion.
Ma par fâle curte, us lassi dite ce che e à scrit la Proloco Richinvelda sul so fb, ven a stâi che che la conte e je:
Un testo in friulano che gira intorno al tipico gioco dei ragazzi di un tempo e ritrae con originalità il mondo semplice e genuino della nostra gente.Un testo evocativo che ha il pregio di scolpire un mondo, di interpretare una situazione in modo realistico e partecipato, con una narrazione essenziale nelle metafore e nei paragoni e tratti di autentica poesia.
E cun di plui, o zonti ancje che:
Tutti i racconti pervenuti sono stati pubblicati in una piccola antologia disponibile contattando la Pro Loco al cellulare n. 3486443824 o via mail all’indirizzo prolocorichinvelda@gmail.com.
E us dîs che la racuelte e je une vore ninine, semplice e ben fate. La stoi leint propite in chescj dîs. Une iniziative pardabon sclete e fate ben. E o speri che i ledi indevant, che a ca tocje tignîsi picjâts a lis storiis piçulis, se si à voie di passâ vîfs la storie grande che o sin tal mieç. Za che o soi, us ripropon l’incipit de conte. I ai lavorât une vore, par che mi plasès, e mi plâs. La poesie e je un sbrendul di Tavan, che come simpri, e colave juste pe conte.
Claputs
Lassù
sul clap
al basta slungjâ
‘na man.
Al basta
slungjâ
al penseir.
Tor sere, in chescj ultins sunsûrs de Sierade, cuant che mi senti su la piere glaçade dal muret che al cercene la gleseute di San Nicolau, mi pâr cuasi di viodilu, il cidinôr che al jes dal cimitieri e al cjape coraç, disvoluçantsi pe strade e strissinantsi tal scûr parsore de jerbe, fintremai a lenzi la piere dal Patriarcje e tornâ indaûr, come par dîmi che nol à cjatât nissun. Nissun che lu rompi; nissun che lu jempli di cualchi sunôr, inmò mancul di une peraule, se no l’aiar di tramontan, che al scjasse e dispetene lis vignis dulintor, daspò di jessisi jevât sù dal jet dal Midune.


text:
Mosche
Mosche (in lenghe russe MockBa, pronunciât Moskva) e je la capitâl, il pui grant centri economic e finanziari e le citât cun pui abitants de Russie. Si cjate dongje il flum Moscove, le sô aree e je di 2561,50 km². La sô popolazion e je di scuasit 12 milions di abitants, 18 milions se ven considerade dute le aree metropolitane. Mosche e je la citât pui popolade de Russie, e le seconde citât europeane pui grande daûr Istanbul e le citât cun pui di 10 milions di abitants pui setentrionâl tal mont. E je le decime citât pui popolade tal mont, par vie dal sô clima continentâl frêt, la megalopoli pui a setentrionâl e frêde dal mont. E je une dês destinazions turistichis pui domandadis. Parsore dis abitants de Russie, un al ven di sigûr da Mosche.
Al fo la capitâl dal Granducât di Mosche, dal Ream dai Zar di Moscovie, dal Ream di Russie e de Union Sovietiche. Al dî di vuê, e je la capitâl de Federazion Russe, il so guvier si cjate in tal Cremlin di Mosche, une citadele medievâl fortificade divignude il centri dal podê. Il Cremlin e le Place Rosse son un dai tancj Patrimonis de umanitât che si cjatin tal sô teritori.
Mosche e je rionomade par i sô stîl architetonic: jenfri i edificis pûi cognossûs de citât son le Catedrâl di San Basili, une vore famose par vie dai siêi colôrs, le Catedrâl di Crist Salvadôr i Magazins GUM, le Esposizion des concuistis de economie nazionâl. In te citât si cjate ancje le Tôr di Ostankin, le pui alte struture europeane, le Tôr de Federazion, il Centri Internazionâl dai afârs. Il sô teritori al è ocupât dal 40% di plantis e arbui, e je une dês capitâls pui vedis in Europe e dal mont. Il parc pui famôs di Mosche al è il parc Gor'kji. Mosche e je considerade il centri de culture russe par jessi stade il lûc di nassite di tancj artiscj, scienziâts, e sportîfs dal passât e dal prisint, e par vie dai tancj museus, academis, teatris e istituzions politichis che si cjatin in citât.
Le citât je servide da une grande rêt di traspuarts: 4 aeropuarts internazionâi, 9 stazions de ferovie. La sô metropolitane, une des pui grandis costruidis in profonditât, e je la pui frecuentade in Europe e la cuarte pui frecuentade dal mont. E je un pont di riferiment de citât,servîs 200 stazions e je cognossude par la sô bielece. Mosche ven fondade tal an 1147 da Jurji Dolgorukji. Par la sô grandece, ven clamade "Tiarce Rome".


text:
La Europe e clame, ma al somee dificil che i Stâts a scoltin e a rispuindin pardabon. In cont di autoguvier, dirits linguistics, pluralisim culturâl e tutele des minorancis, tai prins mês dal an gnûf, a nivel statâl, tra media, fuarcis politichis e istituzions, la situazion e somee segnade a fuart de bande dal nazionalisim plui fanatic, che ancje cuant che si presente cu la muse di chel che lu clamin “patriotisim costituzionâl” al è simpri imbombât di intolerance. Che a sedin i migrants che a rivin di lontan o ben che a sedin lis comunitâts che di tant timp si cjatin in part dai lôr teritoris e che a àn une lôr specificitât identitarie e a vuelin palesâle e rivendicâle in maniere positive, la pôre de diversitât e je simpri chê.
Il Parlament european al cjape posizion
Cheste situazion e je stade denunziade de bande dal Parlament european, che ai 7 di Fevrâr stâts al à fate buine une mozion par une risoluzion su la protezion e la no discriminazion des minorancis intai Stâts membris de Union Europeane. Il document al marche il fat che fin cumò lis istituzions de Union Europeane a àn fat masse pôc su chest front. Par chel, al domande ae UE di jessi ative a pro de difese e de promozion dai dirits des minorancis, cul disvilup di politichis che a previodin la partecipazion di chestis comunitâts, cu la metude adun di imprescj che a permetin di controlâ pardabon la situazion.
Inte mozion si invidin ducj i Stâts membris a promovi la diversitât linguistiche e a garantî i dirits des minorancis ancje cu la ratifiche e la metude in vore des convenzions specifichis fatis buinis di passe vincj agns inte suaze dal Consei de Europe. Cun di plui, si domande ae Comission Europeane di infuartî la sô azion pe promozion dal ûs e dal insegnament des lenghis minorizadis.
Macron al dîs cuatri voltis “no”
Cumò la bale e passe a chei altris orghins de UE e ai Guviers e ai Parlaments dai Stâts, là che però no si viôt masse atenzion par chestis cuistions, cemût che a mostrin la plui part des gnovis che a son saltadis fûr vie pes ultimis setemanis. Al è emblematic il câs dal Stât francês, là che timp indaûr, prime inte campagne eletorâl pes presidenziâls e po in chê pes politichis, Emmanuel Macron al veve mostrât une muse europeiste e al veve fat declarazions a pro des lenghis minorizadis de “République”.
Juste ai 7 di Fevrâr il president francês al è stât in Corsiche, e aes domandis fatis indenant de maiorance nazionalitarie che e guvierne la Comunitât teritoriâl de isule ur à rispuindût in maniere negative. In particolâr, cundut di vê declarât di jessi a pro dal bilinguisim, al à refudât cun decision la propueste di ricognossi il cors tant che lenghe couficiâl. L’ategjament al è stât compagn in cont dal cussì clamât “statût di resident”, pensât par combati la speculazion edilizie, de incressite formâl e sostanziâl de autonomie de Corsiche e de amnistie pai presonîrs politics, che no je stade nancje nomenade intant dal discors uficiâl fat a Bastia.
Stât spagnûl, sentencis e menacis
E se il model european e mondiâl dal Stât nazionâl si compuarte cussì, no puedin fâ diferent chei altris che i van daûr. Salacor, tal câs dal Stât spagnûl, i arlêfs a fasin miôr – ven a dî piês – dal mestri. Juste cualchi dì prime des celebrazions de Zornade internazionâl de lenghe mari il Tribunâl costituzionâl di Madrid al à dât fûr une sentence che i fâs cuintri ae couficialitât, dongje di catalan e spagnûl, dal ocitan, lenghe proprie de Val d’Aran, te Comunitât autonome de Catalogne. Sù par jù in chei stes dîs, il Guvier spagnûl al à menaçât di intervignî sul sisteme scolastic catalan, par gjavâ vie il metodi di imersion linguistiche che ur permet a ducj di imparâ e doprâ ben catalan e spagnûl. Cence dismenteâ lis tantis violazions dai dirits linguistics denunziadis in Galizie de “A Mesa pola Normalización Lingüistica” o il câs di un arbitri che tal Paîs Basc, intune partide di balon, al à fintremai menaçât di doprâ il cartelin ros cuintri dai zuiadôrs che a varessin fevelât par euskara.
di Marco Stolfo


text:
Isabella Rossi Pressacco e je une des operadoris dal Nît tal repart di Ostetricie dal Ospedâl di Udin. Chi e lavore dal 1975 e e vîf a Turide di Sedean dulà che o sin lâts a cjatâle. E je la femine di Gianni Pressacco (1952-1997) di Turide di Sedean, studiôs di storie locâl, autonomist sclet, za president dal Istitût ladin furlan “pre Checo Placerean” e animadôr di tantis iniziativis culturâls.
***
O vierzìn l’an gnûf cuntune testemoneance che e ufrìs une schirie di spont su la situazion sociolinguistiche propit parcè che e nas de esperience di Isabella Rossi Pressacco tal repart di Ostetricie dal ospedâl di Udin.
E varà viodût une maree di frutins e fameis: cemût isal gambiât il Friûl di passe 30 agns in ca?
Cuant che o ai scomençât a vore tal nît dal Ospedâl, dal sigûr a jerin plui lis maris furlanis. Int che e vignive di difûr a ‘nd jere ancje, ma pal plui a jerin feminis meridionâls: insegnantis, funzionariis statâls…
Ta chei agns chê taliane e jere la lenghe de uficialitât e duncje che si doprave par rapuartâsi cu lis pazientis, ancje cu lis fameis furlanis. Però al è di dî che tal moment delicât dal part, la ostetriche e cirive di leâ un rapuart confidenziâl e di fiducie cu la mari e alore, cu lis furlanis, e passave a la lenghe furlane. Cun di plui al jere avonde frecuent sintî i miedis, i infermîrs e il rest dal personâl che a fevelavin par furlan. A proposit di atenzion pe realtât locâl o ricuardi cun plasê il prof. Macagno, piemontês, che al à fat cressi la Neonatologjie e il Nît di Udin, dulà che al à lavorât par 30 agns: a pene rivât in repart, al à picjade une biele cjarte gjeografiche de nestre regjon e jo lu ai interpretât come segnâl di rispiet pe nestre realtât.
Cemût fevelino i gjenitôrs ai fruts ancje a pene nassûts?
In repart si sintin tantis lenghis. Tor dai agns 80 si à scomençât a viodi a rivâ forescj e lis primis a jerin maris marochinis, lis feminis dai ambulants che si rindevin cont di jessi intune zone plurilengâls: cui no si visial, massime di chei oms, che a fasevin la batude par furlan, o ti saludavin cuntun “mandi” imparât lant a vendi pes cjasis. Po dopo, tai agns 90 a son rivadis lis feminis dal Est de Europe e de Afriche: lis primis a son stadis lis russis che a vignivin in Italie dopo vê maridât operaris furlans. Ancje lis fameis che a vegnin di chês altris bandis di Italie si rindin cont che chi no je dome la lenghe taliane.
Voaltris operatôrs dal nît cemût si relazionaiso cui fruts e lis fameis?
Come che o acenavi ancje prime, l’ûs de lenghe furlane al jere plui spontani cualchi an indaûr. Il furlan al è mancul difondût, ma e je cressude la cussience de istituzion pal aspiet linguistic: a son stâts inserîts i mediatôrs culturâi pai forescj e ancje pes fameis furlanis si decît di doprâ la lenghe furlane par creâ che empatie che e covente par rassicurâ lis fameis tal moments plui delicâts de terapie.
E i gjenitôrs fevelino par furlan ai fruts?
Pôc: o scuen rilevâ che se lis feminis forestis ur fevelin ai fîs te lenghe dal lôr popul, magari cussì no chês furlanis simpri plui dispès ur fevelin par talian al frut.
No ai voie di fâ statistichis sientifichis, ma o pues dî che lis fameis che in repart a fevelin par furlan vuê a son il 10%, par talian il 40% e lenghis forestis 50%. Ma ancje une volte lis fameis che a fevelavin par furlan in repart a jerin dome il 30% ancje par vie che a consideravin il talian la lenghe di doprâ cu la istituzion “ospedâl”, fevelant par furlan une volte tornâts a cjase. Ma se in gjenerâl i numars a son bas, vuê invezit e je cressude la cussience des fameis: tra chei che a doprin il furlan, simpri di plui lu fasin come sielte convinte di identitât pal ben dai lôr fruts.
Ise difarence tra Udin e i ospedâi periferics?
La societât e je gambiade un pôc par dut. Però al è un dât di fat che a Udin a son plui forescj rispiet a chei altris ospedâi.
Ce destin viodie pal Friûl di doman?
Par dî la veretât o soi un tic pessimiste parcè che o viôt i efiets de denatalitât che e je fuarte: i paîs si disvuedin. Su lis cjasis si viodin simpri di plui cartei par vendi e fitâ… e chei pôcs fruts che a son, simpri di mancul a fevelin par furlan.
No ise nissune sperance?
No ai dit chest, però nol è facil. Jo o speri che simpri plui gjenitôrs a cjapedin cussience dal nestri patrimoni linguistic e culturâl. La lenghe taliane no pues bastâ e un ambient plurilengâl al zove al frut sedin a nivel neorologjic sedi a nivel mentâl parcè che lu jude a vierzisi e a relazionâsi miôr te societât. O ai fiducie ta chei zovins gjenitôrs di vuê che a àn plui cussience de nestre identitât: e chest al è un fat rispiet a cualchi an indaûr.
✒ Christian Romanini (@romanini77)
Gjenitôrs, fevelait furlan ai vuestris fruts............
Isabella Rossi Pressacco e je une des operadoris dal Nît tal repart di Ostetricie dal Ospedâl di Udin. Chi e lavore dal 1975 e e vîf a Turide di Sedean dulà che o sin lâts a cjatâle. E je la femine di Gianni Pressacco (1952-1997) di Turide di Sedean, studiôs di storie locâl, autonomist sclet, za president dal Istitût ladin furlan “pre Checo Placerean” e animadôr di tantis iniziativis culturâls.


text:
Tal moment che o scrivìn, no savìn se o varês za vût mût di viodi afissions par furlan ator che us invidin a jessi… stupits. La publicitât in marilenghe de campagne “be stupid” de Diesel, la innomenade dite di mode, partide su Facebook e sul sît uficiâl de Diesel www.diesel.com e je za pronte ancje par la version cartelonistiche in Friûl. O vin fevelât de novitât cun Stefin Taboga, furlan di Maian, che al lavore tal ufici Comunicazion de Diesel li dal «cuartîr gjenerâl» di Breganze (VI), dulà che al lavore dal 2008.
– Stiefin, nus spieghistu ce che e je la campagne “be stupid”? Par furlan si podarès voltâle in “braurôs di jessi stupit”, se o ai capît ben di ce che si trate…
Braurôs di jessi stupit mi somee la traduzion perfete!
Sei stupits al vûl dî sedi coragjôs, riscjâ, provocâ, butâsi. E di sigûr, si pues sbaliâ, ma almancul si à provât. Al è cussì che a nassin lis ideis che a rivin a cambiâ il mont.
Nol jerial stupit partî di Bassan 30 agns indaûr e cirî di vendi jeans ai Americans che a àn inventât chest prodot? Diesel al è stât cussì stupit di scomençâ a vendi bregons ruvinâts, che a somein doprâts, e cjale dulà che e je rivade la aziende.
Eco, in chest sens nol è nuie di sbaliât tal jessi stupits.
Come che e dîs la campagne: il svelt al viôt la robe come che e je, il stupit la viôt come che e podarès jessi. Il stupit al cree e al cambie lis robis, intant che il svelt al sta li a criticâ.
Il svelt al calcole dut e al va daûr dal sintiment, ma il stupit al scolte il cûr.
Chest al è un pôc il vêr spirt de Diesel: olsâ, riscjâ e no vê pôre di sbaliâ.
E alore o disìn fuart: nô o stin cui stupits!
– Cemût mai la campagne cumò la fasêso ancje par furlan?
Al è nassût dut cu la vierzidure dal negozi di Bergamo Orio al Serio, cualchi mes indaûr. In chê ocasion o vin pensât a un cartelon in dialet locâl. La robe e je plasude e cussì o vin preparât ancje versions in altris dialets e par furlan. A la base de decision al è il concet di volê mandâ un messaç diret a la int. E ce isal di miôr che doprâ la lenghe locâl? Te campagne no vin nancje inserît i prodots, propit parcè che o vin voie di mandâ fûr un messaç, une filosofie. Duncje furlans, o vês di jessi braurôs di jessi stupits!
– Par cumò o vês debutât su Facebook, a cuant i cartelons?
In cualchi citât o sin za jessûts (Milan, Bergamo e tal sud Italie). In Friûl o stin viodint se si rive a cjatâ cualchi spazi libar. La campagne e à za fat une vore di scjas ator pal mont, sore dut in France, Ingletiere e Americhe. Ancje in Italie o vin vût une biele presince, ma soredut su Milan, Rome, Napoli e altris grandis realtâts dulà che o vin i nestris negozis.
– Il to ufici al è cun int di tantis nazions, cemût si cjatial un furlan in chel ambient? Ur âstu za fat cerçâ il frico e insegnât a saludâ cul «mandi»?
Sintî un spagnûl che a buinore ti salude cul «Mandi, chico» e ti ufrìs une fete di tortilla, ti fâs scomençâ ben la zornade!
Ancje se in ufici a lavorin zovins di 5 continents, jo o ai simpri la mê copie de Patrie su la scrivanie e la acuile dal Friûl sul computer. A àn za cerçât ducj il frico e une fete di S. Denêl.
– Su la Patrie o vin fevelât dispès di marketing in marilenghe. In gjenerâl puedial judâ une aziende? E in ce setôrs podaressial dâ plui risultâts?
Se si à voie di mandâ un messaç diret a la int, la marilenghe e jude a rivâ a bon. Une maniere par svicinâsi a la int e fâ viodi che ancje une aziende multinazionâl dulà che si dopre l’inglês par comunicâ, e pues doprâ la lenghe fevelade de int. No dutis lis aziendis a àn la olse di fâlu, purtrop! Ma no o sin stupits, ce âstu di fâ?
Dree Venier
ATUALITÂT – La braure di… jessi stupits!............
Tal moment che o scrivìn, no savìn se o varês za vût mût di viodi afissions par furlan ator che us invidin a jessi… stupits. La publicitât in marilenghe de campagne “be stupid” de Diesel, la innomenade dite di mode, partide su Facebook e sul sît uficiâl de Diesel www.diesel.com e je za pronte ancje par la version cartelonistiche in Friûl. O vin fevelât de novitât cun Stefin Taboga, furlan di Maian, che al lavore tal ufici Comunicazion de Diesel li dal «cuartîr gjenerâl» di Breganze (VI), dulà che al lavore dal 2008.


text:
Compliments Aldo par vê cjapât une seconde lauree. Cemût ti ise vignude sù la idee di scrivi la tesi su la publicitât in marilenghe?
La mê passion pe Marilenghe aromai si cognòs; podêle inserî ancje tal gno percors professionâl in plui di chel artistic e je stade une ocasion che no volevi pierdi. Il concet di “Marketing in Marilenghe” al cjape dentri la publicitât, ma al va plui insot. Mi soi proponût di scuvierzi ce che a puedin vê in comun marketing e marilenghe, e capî cemût che i valôrs de comunitât di lenghe Furlane, a sedin compatibili ai principis dal marketing aziendâl. Capî lis potenzialitâts espressivis des lenghis minoritariis e dai dialets: se si puedin doprâ par rinfuarcî la marcje aziendâl su scjale locâl o internazionâl, par costruî azions di marketing, dal naming dai prodots ae lôr publicizazion.
Âstu fat fadie te fase de ricercje? Cemût e dulà âstu tirât fûr i dâts?
O ai podût “poiâmi” su une bibliografie di gale e ben struturade. Mi riferìs ai lavôrs di William Cisilino, di Anna Bogaro, di Linda Picco, di Sandro Sillani e di articui curâts, par esempli, di une cierte Elena Zanussi. La particolaritât dal lavôr, podopo, e je stade confrontâ varis mûts par fâ marketing in marilenghe: chel che e fâs une aziende a nivel mondiâl puedie lâ ben ancje par une di “prodots di nicje”? Se il target al è dal dut difarent, si puedie doprâ simpri la marilenghe, o no? E se la doprin dôs aziendis concorintis, in ce isal difarent il risultât (o ai scuviert che la diference e sta te dimension dal mît)? Ma soredut pes gnovis aziendis l’ûs al ufrìs oportunitâts interessantis: la marilenghe no à di superâ barieris di jentrade tal marcjât o investiments publicitaris altons par afermâsi.
Cuâi ponts âstu tocjât dentri de tratazion?
Dopo di vê definît i concets di “lenghe minoritarie”, lis difarencis jenfri “lenghe” e “dialet”, piturât la storie dal Friûl e de “marilenghe”, lis leçs nazionâls e regjonâls pe tutele, descrit i rapuarts jenfri l’idiome, i media locâi e la societât furlane; la ricercje e analize lis modalitâts europeanis e talianis par fâ marketing in dialet o lenghe minoritarie. Podopo o ai fat une analisi di cuatri esemplis principâi e di altris trê plui piçui, fats cuntune logjiche cuasi opositive, par fâ notâ cemût che ûs simii de lenghe minoritarie a puedin jessi doprâts di aziendis une vore difarentis par grandece o faturât, par rivâ a vê obietîfs cetant diviers in fat di marcjâts o di risultâts.
E cualis sono lis conclusions de tesi?
Une tesi di lauree e lasse simpri viertis des cuestions stant che par solit l’argoment al è simpri in divignî: dificil dâ rispuestis definitivis. Trê cuestions in particolâr: lis pussibilitâts di svilup o conservazion de lenghe furlane a saran peadis ae capacitât di jessi puartadore di propuestis mai dopradis prime, in setôrs tant che chel des impresis, dal marketing, dal web, e disponibile al confront cun altris culturis.
Garantî, ancje cun normis di leç, che un prodot al puedi jessi denominât in marilenghe – dant la ciertece de cualitât – dome se di provenience locâl. I nons a an di podê jessi dâts dome a prodots certificâts, par chei alimentârs, e a distrets o organizazions ricognossudis par chês altris tipologjiis. Introdusi gnovis modalitâts, par esemplis bants, dant contribûts aes aziendis pai progjets par furlan, ingolosintlis a investî in prodots culturâi in lenghe. Cussì e sarès la aziende a “finanziâ” i operadôrs stes, ma al vignarès creât un plusvalôr, risultât de partecipazion de aziende ai events, inviant un circul virtuôs cun culture e economie unidis in une difese costant des tradizions e peculiaritâts comerciâls e produtivis.
Almancul une a Triest indi àn imbrucjade: la decision di publicâ il to lavôr di bande de Universitât. Une altre sodisfazion par te!
Beh no je stade semplice lâ a Triest a discuti une tesi dal gjenar e la decision di publicâ il lavôr di bande de Universitât (in plui de laude) e je une grande sodisfazion. Clâr che mi jeri tignût di risierve un “coupe de theatre” par facilitâ la cualificade “audience” che o vevi denant: un pâr di dîs prime o vevi publicât sul gno blog (www.aldorossi.splinder.com) un post di solidarietât a un comerciant Triestin di “Ponte rosso” multât parcè che al veve metût fûr i presits dome in dialet Triestin. E alore al à fat efiet che mi sedi colegât al gno blog e lete la notizie. Po dopo ae fin, mi è vignude incuintri la sgnape “Vuisinâr” de Nonino: ce isal miôr di une buine sgnape par fâ parâ jù un menù che al podeve jessi un tic pesant di digjerî par lôr?
Elena Zanussi
ATUALITÂT – Marketing in marilenghe: 110 cun laude............
Compliments Aldo par vê cjapât une seconde lauree. Cemût ti ise vignude sù la idee di scrivi la tesi su la publicitât in marilenghe?


text:
Pre Toni Beline al sarà ricuardât, tant che scritôr, massime pe traduzion integrâl de Bibie par furlan. E chest al è dal sigûr just, par vie che e je la sô opare mestre e ancje par vie che un dai criteris doprâts par classificâ une fevele tant che lenghe (lenghe e no dialet) al è propit chel di vê une traduzion integrâl de Bibie.
Ma Beline al à scrit ancje tant altri. Restant intal cjamp des traduzions, no si pues no memoreâ Lis baronadis di Pinochio (1978) e lis flabis di Fedri (1974), Esôf e La Fontaine (1978). E nol covente spindi peraulis par marcâ trop impuartantis che a son, par une lenghe minorizade, lis buinis traduzions di oparis scritis in altris lenghis, massime se a son oparis mestris, di chês che a inricjissin il patrimoni culturâl de umanitât interie.
E a son ancje altris aspiets de opare di Beline che bisugne ricuardâ: un al è dal sigûr rapresentât dai scrits che o podaressin clamâ autobiografics. A son cronichis dai siei viaçs, chel in Tiere Sante e chel a Sant Jacum di Galizie (sì, propit chel de famose filistrocje furlane “…dontri vignîso…”), di esperiencis pastorâls, di riflessions su la cundizion umane, su la vite, su la muart, sul dolôr, su la gjonde, su la famee, su la glesie, e v.i.
Chel altri aspiet no secondari, leât a strent cun chel autobiografic, al è chel dai personaçs che al à vût mût di incuintrâ inte sô vite e inte sô azion di predi e di om di letaris. O ricuardìn pre Luîs Zuliani, il plevan di Çurçuvint, protagonist, cu la sô fede gjenuine e totâl e la sô figure simpaticone, di une des primis oparis di Beline, Siôr Santul (1976); e po pre Checo Placerean (Notis par une biografie di 1997), pre Pitin (1981), bonsignôr Josef Perissutti, il pari spirituâl dal seminari, che pre Toni al esalte tant che om di fede, di culture e di umanitât, salacor l’unic che al amire in maniere sincire jenfri i siei superiôrs dal ‘seminari, che a chei no ur sparagne pachis tarondis (La fabriche dai predis, 1999). E inte Trilogjie (1999), si confronte cun personaçs tant che don Laurinç Milani, Pieri Pauli Pasolini e Oscar Wilde. Il prin nol à nuie ce fâ cul Friûl, ma al è une une vore dongje de sô sensibilitât di predi e di mestri; il secont al è furlan, ma ateu e comunist, il tierç nol è ni furlan ni dongje di tematichis religjosis. E chest nus dîs cetant che al jere viert pre Toni, viert al confront, ae discussion, ae dialetiche e ancje cetant che i pesavin lis bariduris che i metevin lis regulis de jerarchie.
Di li e nasseve la vene polemiche che no lu bandonave mai e che e sfiliave la ponte de sô pene fin a fâle deventâ une arme sutile e intal stes timp penze, che no voleve fâ mâl, ma obleâ a rifleti, a fâsi domandis (Il timp des domandis, 2001), a dâsi rispuestis o, almancul, a cirîlis.
Une lenghe e cres se si le dopre par dî robis altis, par tratâ argoments complès, critics, grivis. Se si le dopre dome par contâ barzaletis e reste un dialet, un mieç di espression puar e destinât a socombi. Beline al à nobilitât la lenghe furlane, parcè che al à savût fevelâ par furlan di Diu e de Sô peraule, di filosofie, di storie, di morâl, di pedagogjie, ma al à ancje savût contâ lis robis dal popul furlan e slargjâ il so orizont ancje al di là des monts e dai mârs, doprant simpri cheste lenghe che e jere stade cussì tant e par cussì tant timp maltratade.
Al diseve che lui al varès vût miôr, pal furlan, une muart dignitose, pluitost che une agonie patetiche e artificiâl. Se cheste lenghe e ves di rivâ a evitâ ducj i doi chescj destins, al sarà grant merit di pre Toni Beline. ❚
✒ Laurin Zuan Nardin
La opare leterarie dal autôr che al à inviât la lenghe viers une cressite plui madure e plui cussiente............
Pre Toni Beline al sarà ricuardât, tant che scritôr, massime pe traduzion integrâl de Bibie par furlan. E chest al è dal sigûr just, par vie che e je la sô opare mestre e ancje par vie che un dai criteris doprâts par classificâ une fevele tant che lenghe (lenghe e no dialet) al è propit chel di vê une traduzion integrâl de Bibie.


text:
La Patrie dal Friûl e je aromai passe di un an che à inviât la sô pagjine Facebook. Un imprest par difondi il gjornâl, ma ancje par incuintrâ e dialogâ cui letôrs e cu la int che e baline pal social network. E cussì al capite di incuintrâ cualchi realtât interessante…
✽✽✽
A son gnognos e ju cognossin, ma chest Istât invezit di lâ in feriis i Gnognosaurs a son cjapâts su plui fronts, dì par dì. La ultime, pal moment, ju viôt impegnâts tal insert estîf dal Messaggero Veneto cuntun striche cuotidiane che e presente lis lôr “Origjins”. Ma za di timp a son rivâts su Facebook cuntun lôr profîl che di cualchi timp al è stât trasformât intune pagjine istituzionâl che in pocjis setemanis e je rivade a passe 3000 like (i “Mi piace”).
Nol è stât facil (dopo dut, lu ripetìn: a son gnognos), ma ju vin contatâts e, prin un e dopo chel altri, o vin cirût di sintîju ducj par fâsi dâ cualchi rispueste.
Facebook e Gnognosaurs: no volarêso mighe dînus che za tal Jurassic al jere un Zuckensaur?
Al rispuint il professôr Einsaur: “Jo i Social ju vevi inFentâts za te preistorie. Si clamave Pterobook, ma si pierdeve masse timp daûr di cheste robe e lu vin molât. Dopo o sês rivâts di gnûf voaltris che come gnognos o continuais a pierdi timp mateant par oris e oris cun chescj imprescj”.
Curtis e che si tocjin: cui isal di voaltris che al gjestìs la pagjine Facebook?
E rispuint Ines “Jo le dopri par cirî morôs”… Al interven Bombo “Jo invezit o soi specialist pal foodblogging”… e siere Mami “Jo o fâs zuiâ i fruts cun Farmville”…
Cemût si fasial a stâur daûr a passe 3000 fan?
Al rispuint Rugne, il tiranosaur “Jo ur stoi daûr ben vulintîr: plui a son e miôr al è”! E si leche i lavris, riduçant…
Ma par dinosauruts furlans come voaltris ce vuelial dî vignî fûr suntun Messaggero Veneto?
Al rispuint Momo “I gjornâi dai nestris timps a jerin: Le Monde Jurassic, Il Corriere della Saura e il New York Saur. O sês voaltris furlans che o sês cussì gnognos che si contentais di un Veneto… Noaltris o vin vût di adatâsi”.
Ce vino di spietâsi ancjemò di chest Istât cussì impegnatîf?
Al rispuint Martin “Impegnatîf par cui? Visaitsi che o sin dinosauruts furlans usâts a movi il poleâr. O viodarês ce che o vin preparât pal Autun: lait indevant a stânus daûr e visaitsi che dutis lis anticipazions o podarês leilis su la nestre pagjine Facebook”. ❚
Christian Romanini
MUSIS DI…FACEBOOK. Pai Gnognosaurs............
La Patrie dal Friûl e je aromai passe di un an che à inviât la sô pagjine Facebook. Un imprest par difondi il gjornâl, ma ancje par incuintrâ e dialogâ cui letôrs e cu la int che e baline pal social network. E cussì al capite di incuintrâ cualchi realtât interessante…


text:
Biblioteca di Camino al Tagliamento venerdì 19 febbraio ore 20,30
Il buinç
6 maggio 1647 – 6 maggio 1828 – 6 maggio 1976: il 6 maggio è una data ricorrente quando si parla delle mummie di Venzone, ed ogni volta sembra esercitare su di esse una forza negativa. Ma si tratta solo di coincidenze o invece c’è dietro un disegno preciso ma quanto meno misterioso? E perché di tutte le mummie estratte a Venzone prima dell’800 ne è rimasta una sola, quella che tutti hanno imparato a conoscere con il soprannome di buinč? E soprattutto, chi è questo buinç?
Questi misteri cerca di risolvere Francesco Stringari, studente di medicina di Padova, quando arriva a Venzone il 6 maggio 1828, per aiutare il prof. Marcolini nelle sue ricerche. Scoprirà presto che, prima di lui, anche il precedente sacrestano Donato aveva cercato le stesse risposte, ma ad un certo punto era stato costretto a nascondere quanto aveva scoperto, perché c’è qualcuno a cui non va che si indaghi su questo argomento. L’unico indizio lasciato da Donato è un foglietto con due frasi che paiono proprio due indovinelli: “Nicolut di Glemone a San Tomâs” e “Mi rosee a ret de schene là ch’a jè la prime ombrene”. Francesco cercherà di risolverli assieme all’affascinante Giulia, figlia del maggiorente di Venzone don Francesco Vorajo, procedendo tra successi e incomprensioni, visite di luoghi abbandonati e curiosi incidenti, prolungate consultazioni di volumi preziosi e repentine intuizioni, affiancando via via alla spasmodica ricerca anche la propria vicenda sentimentale. Consegnerà poi la sua storia ai posteri per mezzo di un diario che, sepolto in un baule della canonica, ritornerà alla luce il 6 maggio 1976 con il crollo del Battistero di San Michele.
Ai 6 di Mai dal 1647 – ai 6 di Mai dal 1828 – ai 6 di Mai dal 1976: la dì dai 6 di Mai a torne simpri dongje cuand che si fevele des mumiis di Vençon, e ogni trat al pâr ch’a puarti alc di mâl. Ma ese dome une coincidence o esal daûr alc di mistereôs? Parcè di dut un trop di mumiis tiradis fûr prime dal Votcent andʼè restade nome che une? E màssime: cui ese cheste che ducji e àn imparât a cognosile tanche il buinç?
Checji misteris al cîr di dislidi Francesc dai Stringârs, student di medisine di Padue, cuanc’al rive a Vençon ai 6 di Mai dal 1828 come jutori dal soremestri Marcolìn. Bielprest sʼinacuarzarà che ancje il muini di prin, Donât, al veve cirût di chê bande, ma di pont in blanc al veve scugnût platâ chel ch’al veve burît fûr parcè chʼal è cualchidun che no j va che si ledi a furigâ ta chês robis.Lʼunic jenfrisegn lassât di Donât al è un sfojet cun doi bibieçs notâts parsore: “Nicolut di Glemone a San Tomâs” e “Mi rosee a ret de schene là ch’a jè la prime ombrene”. Francesc al cirarà di disgredeâju adun cu la inceose Julie, fie dal siôr Francesc dai Vorajos. Framieç di costruts e malintindûts, sîts abandonâts e stranis incidents, libris preciôs e subitaniis intuizions, al cirarà di meti sù cun jê un biel ʼsavai. Po al scrivarà jù la sô storie intʼun diari che, sbrissât sot di cualchi casson de canòniche, al tornarà fûr ai 6 di Mai dal 1976, cul sbridinament dal Batisteri di San Mičhel.
«Al varès vût di finî alc in chê gnot, alc comenčât tant timp prin. Ma no simpri i plans a deventin come che si volarès. Come ch’al volarès chel che ju à metûts jù.»
Gianluca Franco al è nassût a Gurize tal 1969. Tal 2012 al à publicât, cu la Clape Culturâl Acuilee, il romanç storic «Re Ricard in Friûl», opare segnalade al Premi San Simon 2011, e rivade ore presint ae seconde edizion. Dal romanç al à gjavât fûr, dutun cul compositôr Fabio Rivolt, la cantata in re minôr par vôs e orchestre «Cussì sul scurî de dì di Tomuç», trasposizion in viers e musiche de storie contade tal romanç. Presentade dal Ensemble d’Anjou al Premi Friûl 2013 e à vinçût il premi dal public. Tal 2015 al à publicât, simpri cu la Clape Culturâl Acuilee, il so secont romanç storic «Il buinç» ch’al è stât segnalât de jurie al Premi San Simon 2015.


text:
Joibe ai 3 di Avrîl tal Palaç de Provincie di Udin, che par interessament diret dal President Pietro Fontanini e à colaborât pe realizazion dal concors fotografic, si è tignude la cerimonie di premiazion di “La tô Patrie intun click”.
La jurie dal premi e jere componude dal diretôr de riviste Dree Valcic, dal espert di fotografie Pierluigi Micelli e dal nestri grafic e fotograf Pier Antonio Zanini.
Lis 12 fotografiis rivadis in finâl a son stadis chês che mês par mês a son stadis sieltis par jessi publicadis su la riviste.
Prin di dut la jurie e à declarade la sô sodisfazion pe cualitât des fotos e in particolâr e à cjapât at che par cheste prime edizion il teme che plui al à ispirât i partecipants e je stade la mont.
A ducj lôr a son rivâts compliments de Jurie e il grazie de riviste pe partecipazion e par vê onorât cu la lôr sensibilitât il nestri biel Friûl, che al jere la finalitât di chest concors ven a stâi celebrâ la nestre Patrie. La jurie e à tignût cont no dome dal nivel tecnic, ma ancje e soredut dal messaç di chestis fotos che si son dimostradis chês plui identificativis dal Friûl e che a àn dât il miôr risultât tra dutis chês rivadis.
Tal verbâl de jurie e je stade duncje individuade la classifiche che o ripuartìn:
«AL PRIN PUEST: “pal omaç ae Cjargne, la Mari dal Friûl” si classifiche al prin puest la foto di TUMIEÇ VIODUDE DE MONT DI VERZEGNIS di Alessandra Chiandetti di Osôf».
La vincidore e à volût lassâ il premi ae Patrie, tant che segnâl di agrât: a jê i va il ringraziament di ducj nô.
Il verbâl de jurie al va indevant cul rest de classifiche:
«AL SECONT PUEST O VIN UN EX AEQUO: “par vê presentât in maniere origjinâl e ecuilibrade doi simbui de mont furlane” si classifichin al secont puest ex aequo IL GILBERTI TE NÊF di Mara Mardero e IL TOR DI GJIVIANO” di Bruno Caldana di Udin.
AL TIERÇ PUEST: “pe atmosfere oniriche di un paîs poiât tra cîl e tiere”, si classifiche al tierç puest la foto CLAVAIS di Andrea Tomasin di Mortean.
Tignint cont dal impegn e dal nivel gjenerâl des fotos, la Jurie e à ancje decidût di considerâ chês altris fotos finalistis dutis ex aequo al cuart puest».
Lis fotos rivadis in finâl a son stadis:
FEVRÂR 2013: Mara Mardero di Glemone: ripâr Gilberti, su la mont Cjanine
MARç 2013:Marco Vidoni di Buie: Feagne di gnot (glesie s. michêl in cjistiel)
AVRÎL 2013:Silvia Milocco di Sant Vît de Tor: Cjase viere a Paluce
MAI 2013: Angelo Moras di Cjampfuarmint: Pofavri
JUGN 2013: Sergio Briante di Buie: Casere Bordaie a Fors Davotri
LUI 2013: Alessandra Chiandetti di Osôf: passion pai lens, la loze
AVOST 2013:Alessandra Chiandetti di Osôf: Tumieç viodude de mont di Verzegnis
SETEMBAR 2013: Bruno Caldana di Udin: il tor di Gjiviano
OTUBAR 2013: Andrea Tomasin di Mortean: Clavais te fumate
NOVEMBAR 2013: Roberta Michieli di Dedeà (morâr a cuar di Rosacis) e Giuliano Zelco di Tavagnà (crôs di len trincee su la mont Paulâr)
DICEMBAR 2013: Martina Borsatti di Piotello (MI): Rai di soreli parsore Claut ❚
✒ Redazion
Alessandra Chiandetti e vinç il concors fotografic e e regale il prin premi ae Patrie............
Joibe ai 3 di Avrîl tal Palaç de Provincie di Udin, che par interessament diret dal President Pietro Fontanini e à colaborât pe realizazion dal concors fotografic, si è tignude la cerimonie di premiazion di “La tô Patrie intun click”.


text:
Ancje in Slovenie, intal ultin periodi, tra i temis al centri de atenzion publiche e je la cuistion dai imigrâts e dai dispatriâts. La Comission europeane za a metât di Mai e veve decidût di introdusi un sisteme di cuotis pe redistribuzion dai rifugjâts e che a fasin domande di asîl in Europe. Ogni stât membri de UE al varès purpûr un contribût di 6.000 € par ogni persone acetade.
Par ce che al tocje i rifugjâts presints intai cjamps intai paîs confinants cun chei al centri di crisis politichis e avigniments belicôs (par esempli i dispatriâts sirians rifugjâts in Jordanie), ae Slovenie e jere stade assegnade une cuote dal 1,03 par cent, che al corispuint a 207 rifugjâts. L’Alt Comissariât des Nazions Unidis pai Rifugjâts al à racomandât ae UE di acetâ e di ripartî tra i paîs plui o mancul 20.000 rifugjâts. Ae fin di Mai a Brussel, par judâ i stâts membris interessâts di un aflùs improvîs di migrants, e je stade presentade ancje une propueste pe redistribuzion, in dute la UE, di 40 mil sirians e eritreus in cercje di asîl che si son rifugjâts in Italie e in Grecie. Intal decidi cemût redistribuîju, si à tignût cont dal numar dai abitants, de situazion economiche dai paîs singui (PIL e tas di disocupazion) e dal numar di rifugjâts za acetâts intai agns di prime. Su cheste base, la Slovenie e à otignût une cuote de 1,24 par cent, che al significhe 297 personis tra chês rifugjadis cumò in Italie e 198 tra chês rifugjadis in Grecie.
In totâl, duncje, la Slovenie e varès di acetâ 702 rifugjâts (suntun totâl di plui o mancul 60 mil). Al va zontât, a titul di esempli, che l’an passât la UE e veve regjistrât plui di 600.000 domandadis di asîl, che di lôr a son stadis acetadis 186.665.
Il prin ministri Miro Cerar, comentant il sisteme des cuotis, al à di subite declarât che la Slovenie e vûl jessi solidarie intal frontâ il probleme dai migrants, ma che e vûl cautele e al covente tignî cont des carateristichis di integrazion dal paîs e garantî un adeguât nivel di sigurece interne.
La discussion su la cuistion dai rifugjâts in parlament e je invezit ore presint in cors. Il partît dai democratics slovens SDS (che e je une formazion politiche di centri diestre) al à presentât une interogazion cjatant pericui di terorisim e di sigurece interne, sotlineant intal document presentât in parlament che il stât islamic al veve declarât che tra i dispatriâts a saressin ancje combatents de Isis, che il lôr compit rincipâl al sarès chel di compî atentâts teroristics in ducj i stâts membris.
intant, al vertiç dai ministris dai internis de UE a Lussemburc, là che si è discutût dal sisteme des cuotis pe ripartizion dai rifugjâts, il ministri sloven Vesna Györkös Žnidar al à declarât che la Slovenie, pûr ancjemò cence vê definît in parlament une proprie posizion uficiâl, no je dacuardi cun ce che al è stât decidût in Mai a Brussel. La Györkös Žnidar e à sotlineât che la solidarietât e à di jessi volontarie e no imponude, e che a àn di jessi cjapadis in considerazion lis pussibilitâts e specificitât dai stâts, e ancje la cuistion de sigurece. Secont il guvier sloven chescj aspiets, cussì come il pericul di imigrazion par vie de posizion gjeostrategiche, no van gran trascurâts. La Slovenie e jentre cussì intal grup di stâts membris che a volaressin une solidarietât basade su la volontarietât e duncje su la libare sielte dai paîs singui. Su lis sôs stessis posizions a son ancje Republiche Ceche, Slovachie, Lituanie, Polonie, Spagne, Ongjarie, Romanie, Bulgarie e Cravuazie.
Par ce che al tocje la opinion publiche, al va citât un scandai fat al principi di Jugn pal cuotidian sloven Delo. Cuasi il 70% dai intervistâts si è dimostrât favorevul a acetâ e a sostignî i dispatriâts che a vegnin de Afriche. Dome un cuart si è oponût ae lôr rivade. Cuasi la metât dai intervistâts al à declarât di aprovâ il sisteme di cuotis pe ripartizion dai rifugjâts inte Union europeane; i contraris a son plui o mancul un tierç. Al va però sotlineât che al moment dal scandai si fevelave dal acet in Slovenie di dome cirche 200 rifugjâts. ❚
Tjaša Gruden
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Capitalisim
Il capitalisim al è un sisteme economic, dula' lis impresis o i privâs citadins an le proprietât dai mieç di produzion e fasin ricôrs al lavôr subordinât par la produzion di bens o servizis, scomençant da lis materas primis lavoradis, par gjenerâ un profit traviars le vendite direte o indirete. Cheste produzion, basade su la domande e le ofiarte dal mercjât, ven clamade economie di mercjât e si cuintripon a le economie planificade, caraterizade inventi da une pianificazion centrâl de bande dal Stât. Invezit di planificâ lis decisions economichis cun traviars le politiche come in tal câs dal feudalesim o dal socialisim, venlassade plene e libare iniziative ai imprenditôrs.
Pui in particolâr, par capitalisim si puès intindi lis teorîs utilizadis par spiegâ il funzionament di chests mercjâts, e a dirigi l'aplicazion o ancje l'eliminazion di regulis governativis di proprietât. Le stesse peraule ven doprade ancje par le definizion dal sisteme economic e par estension di dute le societât indulâ il funzionament al è basât su la posibilitât di cumulâ e concetrâ le richeze in une forme trasformabil (i beçs) che puedin jessi invistûts in mût che cheste concentrazion sedi doprade come mieç produtîf.


text: Tazza modello mug con grafica e scritta in friulano “Par vivi bisugne viodi, proviodi, pensâ, cjossolâ, messedâsi, indurîsi, stâ sot, sburtâ indevant, cuistâ il pagnut, stâ salts, tignî di cont, parâ dongje, stâ cuzos, mastiâ clauts, patî la sêt, gramolâ, mangjâ amâr e spudâ dolç, onzi il cjar, pesâ lis peraulis, dâ reson ai cjocs, stropâ lis busis, mai cincuantâ, mai rompi i cits, lecâ, muardi, sglonfâ i passûts, cjalâsi daûr, alçâ il cûl, sbassâ il cjâf, gloti i gnocs, distrigâsi e spesseâ! (Per vivere bisogna vedere, provvedere, pensare, brigare, mescolarsi, indurirsi, sottostare, spingere, guadagnarsi il pane, resistere, mettere da parte, accantonare, stare calmi, masticare chiodi, patire la sete, rosicchiare, inghiottire amaro e sputare dolce, oliare gli ingranaggi, pesare le parole, dar ragione agli ubriachi, tappare i buchi, mai temporeggiare né rompere le scatole, leccare, mordere, sfamare i sazi, guardarsi le spalle, darsi una mossa, abbassare il capo, ingoiare il rospo, cavarsela e sbrigarsi!).


text:
MARI TIERE NUS NUDRÍS – Scuele de Infanzie di Culugne – I.C. di Tavagnà
Il percôrs in lenghe furlane si inserìs e si ties intal percôrs anuâl di Mari Tiere; al è stât sielzût il Metodi Artigal parcè che al cjape dentri ducj i fruts te produzion verbâl in lenghe, al è une vore divertent e in cheste maniere i fruts lu domandin tant. Ogni storie che e je stade presentade e je ancje stade aprofondide cun ativitâts espressivis, grafichis e zûcs.
La mape:
La mappa:
I materiâi:
O VIÔT O VIÔT I MUSICANTS conte in rime


text:
Dal jevâ al lâ a mont dal soreli01 di Zenâr 2004
Une des robis plui bielis che mi soi puartât daûr, dai miei agns di Cjargne, al è siguramentri il cjant di glesie. E, di chês melodiis che ti travanavin lanime fasintle penâ di comozion, o metares in teste il Laudate, pueri, Dominum. Difat ur ài lassât scrit che o volares jessi compagnât tal ultin viaç cun chel aiar e cun chês peraulis. Biele sorprese e je stade duncje par me cuanche o ai cjatât, sul libri Hosanna, il salm 112 cul ajar di San Martin e cu lis peraulis furlanis. O vin spesseât a imparâlu e ancje cajù o cjantìn, plui cul cûr che cu la bocje, Dal jevâ al lâ a mont dal soreli, che al sedi laudât il non dal Signôr.
Ce profonditât e ce ricjece di significâts in chês peraulis!
Prin di dut un significât leterâl, che al riclame il sacrifici dal templi di Gjerusalem, cui siei doi sacrificis di laude di buinore e soresere. Jessint ogni dì un regâl e une novitât, o vin di laudâ Diu dal crichedì a lore di gnot, dal viergi i vôi pe fadie fint al sierâju pe polse.
And è però ancje un significât gjeografic. Il non dal Signôr al merte e al va laudât par dute lestension de tiere, di là che al jeve il soreli, a Orient o tiere dai vîfs, fin là che al va a mont, a Ocident o tiere dai muarts. Par vieri si vares dit di Gjerusalem a San Jacum di Galizie; vuê si varès di cjapâ dentri Indie, Cine, Americhe, il mont intîr cu lis sôs culturis, i siei problemis, i siei valôrs e i siei patiments.
O voi indenant cu la mê fantasie e o dîs che dute la storie, di cuant che al è jevât il soreli pe prime volte su la tiere e sul prin om fintremai a la ultime dì dal ultin om, e à di jessi une laude, cualchi volte spontanie, plui dispes sufierte, al non dal Signôr, che le manten cu la sô provedence. Chest al vâl pai moments esaltants e ancje pes inmensis tragjediis, ancje lôr une sorte di laude al Diu de justissie.
Ma jo o preferis cjapâ chest jevâ e chest lâ a mont in sens antropologjic. Tant a dî di cuanche nus tocje la sorprese o la condane dal prin respîr fintremai al ultin suspîr. In ogni stagjon de nestre vite e no dome tes stagjons dal soreli, come la zoventût e la maturitât. Ogni stagjon e à i siei segrets e lis sôs bielecis, par chei che a san vivilis cun sapience e ironie. I miei canarins, come par altri ducj i ucei, a saludin cul cjant la prime lûs e a riservin lis lôr fantasiis canoris plui straordenariis a lis ultimis speris di soreli, come une sinfonie di cumiât. Bach al à dedicadis lis sôs composizions plui ispiradis al moment malinconic e dolç de sere, il plui inluminât de lûs mistereose de zornade eterne. Ce cjant che al pò fâ chest nestri Friûl vecjo, cjamât di vecjos!
O ài, in merit, doi ricuarts cjârs. A Rualp, la prucission dal Cûr di Marie e jere une zornade particolâr, là che la int e sbrocave la sô anime. Cuant che o sin rivâts su pe rive, la Bibe, sentade fûr de puarte di cjase, e à volût dâ sù pe ultime volte il so cjant: A voi dono….. Ma no i vignive fûr la vôs, pal brut mâl che le roseave. E nô no rivavin a judâle parcè che o vevin il cûr sglonf. O soi sigûr che mai cjant al è rivât cussì dret al cûr di Diu e che i agnui, cu lis lôr arpis daur, a an compagnât e sostignût il lament stentât de biade Vigje.
Ancje unaltre creature di Diu, un canarin rivât in cjase mê dopo grandis traviersiis, al à cjantât fintremai a la ultime sere de sô vite curte e tormentade. Al stentave ma al cjantave instès. Lu ài cjatât muart une dì di mai, cu la talpute dongje dal cûr. Puedial il Diu de glorie dineâi un puest tal zardin de eternitât?


text:
Silvana Fachin Schiavi e à une lungje esperience te didatiche plurilengâl, vint insegnât par agns te Universitât dal Friûl e formât une vore di insegnants che po a àn lavorât tes scuelis dal teritori su progjets pe lenghe furlane, pe lenghe slovene e todescje. Za componente dal Osservatori pe lenghe furlane (Olf) e dal Comitât tecnic sientific de Agjenzie regjonâl pe lenghe furlane (Arlef), dal Centri interdipartimentâl sul Plurilinguisim dal ateneu furlan (Cip), e je stade presidente dal Consorzi Friûl Lenghe 2000 che al à disvilupât il Grant Dizionari Bilengâl Talian Furlan (www.cfl2000.net).
***
Parcè isal impuartant un contest plurilengâl par un frut?
La ricercje soredut tal cjamp des siencis neurolinguistichis e lis esperiencis di educazion cun diviersis lenghis che di agns in ca si stan fasint cui frutins une vore piçui a mostrin che la esposizion a une grande varietât di sistemis linguistics e à une grande influence su la incressite des sinapsis ven a stâi a zovin une vore a disvilupâ la grande potenzialitât che il cerviel al à fintremai di cuant che il nassint al scomence a svilupâsi tal grim de mari.
Ce efiets produsial?
Cheste potenzialitât iniziâl si sfante un pôc a la volte e se no ven ativade prime di chel che e ven clamade “la ete critiche” vâl a dî la adolessence, si riscje di comprometi la incressite complessive de persone ancje dal pont di viste dal svilup mentâl e no dome di chel linguistic. Di fat si ridûs, tal câs che il frutin al scolti une sole lenghe , a la comprension des unitâts e des cumbinazions di chê sole lenghe. Par fâ un esempli concret relatîf al sisteme des vocâls, il frut che al sint dome che la lenghe taliane, si inzegne a ricognossi prime e a doprâ plui indenant un sisteme di 5 o di 7 vocâls. Se al sint ancje il furlan, al si use a movisi dentri di un sisteme di 10 vocâls. Cul francês al savarès distrigâsi cun 14 – 16 unitâts vocalichis.
Judial duncje ancje pal aprendiment des lenghis forestis?
La esposizion anticipade a plui lenghis e jude a svilupâ une fase che e à come obietîf primari chel di imparâ a imparâ lis lenghis e a potenziâ tal stes timp lis abilitâts cognitivis e metalinguistichis. La ricercje e mostre, par un esempli, che i frutins bilengâi o plurilengâi a imparin a lei une vore prime di chei che a doprin une sole lenghe.
E a nivel culturâl?
I aspiets culturâi e educatîfs a son ancjetant impuartants. Il frut si use a acetâ e a rispietâ la diviersitât in dutis lis sôs manifestazions e duncje al cres tolerant e viert cu la gole di savê e di cognossi.
Ma si puedial intervignî dome in etât scolâr?
Une buine educazion cun/in plui lenghis e va ben simpri, tant pai zovins che pai grancj e ancje par chei/chês che a son indenant cui agns. Al è clâr però che, a diference dai piçui, a fasaran plui fadie a paronâ cierts aspiets di une lenghe come la pronuncie e la prosodie.
Ce conseis daie ai neogjenitôrs che a vuelin trasmeti la lenghe furlane ai fruts?
Di no vê pore di fevelâle in dutis lis ocasions e soredut di fâur scoltâ storiis e liendis, cjantis di scune e tiriteris, di insegnâur a zuiâ, fâ l’ort o il zardin, insegnâur a cognossi lis plantis e i nemâi, a cjantâ e a balâ e v.i. Dut par furlan. E cun gjonde. E no impuarte se in famee cualchidun al fevele par furlan, cualchidun par talian, cualchidun altri al dopre un dialet o une lenghe foreste. Al è impuartant che ognidun cul frut al dopri simpri la sô lenghe ancje se tra di lôr indi doprin une altre secont il principi “une persone – une lenghe” che al è di fonde te educazion plurilengâl.
✒ Christian Romanini (@romanini77)
Plui lenghis, tancj beneficis. I aspiets positîfs de educazion plurilengâl............
Silvana Fachin Schiavi e à une lungje esperience te didatiche plurilengâl, vint insegnât par agns te Universitât dal Friûl e formât une vore di insegnants che po a àn lavorât tes scuelis dal teritori su progjets pe lenghe furlane, pe lenghe slovene e todescje. Za componente dal Osservatori pe lenghe furlane (Olf) e dal Comitât tecnic sientific de Agjenzie regjonâl pe lenghe furlane (Arlef), dal Centri interdipartimentâl sul Plurilinguisim dal ateneu furlan (Cip), e je stade presidente dal Consorzi Friûl Lenghe 2000 che al à disvilupât il Grant Dizionari Bilengâl Talian Furlan (www.cfl2000.net).


text:
“Al timp: al so grim-grimâl / dulà che si ingrumavin las semences; / ‘e sen de dolce viamence de buere / jevade par vandi il to nuie, / al svûl des robes liseres, / al plomp ch’al straten las plui grives.”
Chest l’incipit de prime poesie di cheste racuelte di Valentinis. Un poete che al ocupe une posizion particolâr inte storie de leterature furlane, se le cjalìn di un pont di viste sociolinguistic.
I prins a scrivi par furlan cun intenzion di art a son stâts i nobii (Ermes di Colorêt, Eusebi Stele, Catarine Percude). A cjaval jenfri 800 e 900 a son rivâts chei de borghesie (Lorenzon, Michelini, Bonini, Chiurlo, Carletti e v.i.) e daspò de vuere i fîs dal popul (Macor, Zof, Jacumin, Zanier). Se chest scheme, pur cussì grês e staronzât, al à alc di vêr, Valentinis nol jentre in nissune di chestis trê categoriis o ben che al jentre in dutis trê. Cun di fat, nassût intal 1938, al ven di une famee nobile che, man a man, e je deventade borghese e la sô lenghe mari nol è stât il furlan. Però lui al viveve intun mont furlan, un mont che al fevelave par furlan. Massime lis feminis di cjase, “las agnes vecjes vistudes a neri”. E alore chê lenghe, la lenghe di Dartigne, e devente par lui, poete, la lenghe di elezion, chê plui dongje de anime des robis, la sole che e pues garantî la veretât e, duncje, permeti di creâ poesie.
La poesie tipiche di Valentinis, poesie di paisaç, di riflession, di contemplazion de nature, de vite, des personis. Poesie che e conserve un alc di aristocratic, di “art per art”: no si cjatarà, culì drenti, la fature e il sudôr dal cerneli che a coventin inte voris dai cjamps, ma sì lis olmis dai argagns che a àn fat sù i mûrs antîcs, il vuessam dai paris, “la vecje incolaçade tai siei blecs in bande de fontane”, val a dî Demetra, la dee de fertilitât e de feconditât. Mît che ben si spose cu la idee di lenghe mari e ancje cul fat che cheste lenghe e sedi rivade fintremai al poete par vie feminine. Cheste carateristiche aristocratiche si le marche ancje inte rafinatece dal lessic doprât (tantis lis peraulis “dificilis” e no simpri la traduzion taliane da pît de pagjine e jude: a p. 47 “screât” al ven tradot “cocente”…): un valor zontât di cheste scriture che al fâs preseose la lenghe e le jeve sù di grât, le nobilite.
Lis poesiis, trenteune dividudis in trê sezions, a son dutis cence titul (fûr che une, Vesperbild) e cussì a fasin jentrâ il letôr in medias res, intun discors benzà inviât: une maniere eficace par implicâlu plui in drenti.
Une vore penze e siore di riflessions la introduzion di Giancarlo Pauletto. ■
Laurin Zuan Nardin
Umberto Valentinis, “Disincjants”, Pordenon, 2003............
“Al timp: al so grim-grimâl / dulà che si ingrumavin las semences; / ‘e sen de dolce viamence de buere / jevade par vandi il to nuie, / al svûl des robes liseres, / al plomp ch’al straten las plui grives.”


text:
A Rude il ricuart dai oms che, te prime vuere,
a àn scombatût come “fradis cuintri fradis”,
cui intervents dal sindic e dal president de “Patrie”
Il cîl nol podeve jessi plui grîs, cheste matine dal prin di Novembar, a Parteulis di Rude. La dì dai Sants e je simpri stade cussì in Friûl: o fumate o zulugne, come par judânus a visâsi di chei che no son plui cun nô. In dut chel grisum a risaltin dome i colôrs vîfs des bandieris e dai confenons. Jenfri ducj chei verts, blancs e ros e je une bandiere turchine cu la acuile di aur. E somee une robe strambe viodi la bandiere de Patrie dal Friûl in chê ocasions. Ma strambe no je. Si lu capìs a pene che il il sindic Franco Lenarduzzi al fevele dentri de gleseute antigone di S. Andree. Al memoree i muarts di dutis lis vueris, ancje chei, come i oms di Rude che, te prime vuere, a àn scombatût cu la monture dal Imperadôr de Austrie. Ma jerin furlans, al marche, come furlans e jerin chei che a scombatevin cu la monture dal Re de Italie e magari a jerin a stâ dome di là dal clap dal confin. Intant che al fevele i voi a van su lis sculturis langobardis, sui afrescs gotics, testemonis di une storie e di une civiltât che no jere todescje, slave o taliane, ma furlane. Al va dilunc fevelant dai “fusilâts di Çurçuvint”, dal inovâl dal viaç dal “Milite Ignoto”, ocasion juste par memoreâ ducj chei che, in che volte, a àn pierdude la vite par il dovê. Ma ocasion mancjade par zontâ la memorie di ducj i muarts di ogni nazion, e no dome di chê taliane. La justizie lu pretint.
◆ Dree Valcic, president de Clape “la Patrie dal Friûl” al fevele cun passion propite de storie dal Friûl che no je cognossude e, anzit, pal plui ancje falsificade di une vision che, scomençant dai libris di scuele, e justifiche la prime vuere par “liberâ” tieris che te veretât no volevin jessi liberadis. Tieris che a àn subide une ocupazion e une distruzion tremende e, dopo, un dislidrisament culturâl e identitari, fintremai cul cambiâ i cognons de int e i nons dai lûcs. Une vuere volude de monarchie e de economie ma “inutile strage”, cun milions di muarts e che e à parturît il fassisim e une altre seconde e oribile vuere. “No ise ore di finîle – al à sbrocât Valcic – di viodi tant che nemîs i fradis furlans di chescj paîs. Di bon che plui di cualchi comun, come Rude, al à zontât il non dai siei muarts te piere.” Mi à plasût il riferiment personâl di Valcic “Pensait che gno nono de bande di pari al jere polac di Galizie e gno nono de bande di mari al jere furlan. Cui varessial di jessi nemì par me?” Al à sierât cul invît a ducj nô a impegnâsi par pandi la storie e la veretât ai zovins, confidant intune prospetive europeane di popui e no di confins.
◆ Tal prât dongje de gleseute, intant che la trombe e sunave il corot e il sindic al poiave une rose, dal cîl grîs e colave une plovisine di lagrimis. Biadelore, vuê no ai sintudis peraulis di eroisim, glorie, onôr e dut il solit ritornel de retoriche false. Ce biele matinade! La bandiere de Patrie e jere propite tal puest just! ❚
Cence retoriche, une preiere di pâs in onôr dai muarts di dutis lis vuerisDiego Navarria
A Rude il ricuart dai oms che, te prime vuere,


text:
Plui di sessante apontaments intune ventine
di comuns furlans, ma ancje in Venit e Slovenie
A vegnin di dut il mont i artiscj che, tant che ogni Istât dal 1979 incà, a animaran i tancj palcs di “Folkest” – simpri firmât de direzion artistiche dal musicist e etnimusicolic Andrea Del Favero -, chest an in program dai 20 di Jugn ai 22 di Lui, cuntune schirie di concierts, incuintris, presentazions editoriâls che a tocjaran une ventine di comuns furlans, ma ancje in Cjadovri e in Slovenie. Passât traviers cambis di gust e di modis, “Folkest” al à simpri tignude alte la stangje de cualitât de programazion, molant sui grancj avigniments di place e pontant su la difusion sul teritori, sul inlidrisament e sui zovins. Ancje chest an a saran artiscj une vore diferents i protagoniscj dal festival principâl che al esplore lis musichis e lis culturis dal mont – Hoodman Blind, Lewis McLaughlin Trio, Baile, Lune Troublante… dome par fâ cualchi non -, realizât cul contribût de Regjon e la poie fondamentâl de Fondazione Friuli, cun dongje la colaborazion dai Comuns coinvolzûts. Tra i ospits di cheste edizion – la cuarantesime prime -, insiemi a nons internazionâi e ai zovins di talent finaliscj dal “Premi Folkest – Alberto Cesa”, ancje il duet Shel Shapiro-Maurizio Vandelli (cjistiel di Udin, ai 9 di Lui) e la intramontabile PFM (Cjaudistrie, ai 20 di Lui). A sierâ la edizion 2019, ai 22 di Lui, intal cjistiel di Udin la cjantautore canadese Loreena McKennit. Dut il program su www.folkest. com ❚
par cure de redazion
Cun “Folkest” la musiche dal mont in Friûl............
Plui di sessante apontaments intune ventine


text:
Teresa Zai (sec. XVII-XVIII), terziarie francescane, e cjape i vôts tal 1696 cuant che e devente muinie tal munistîr di Sant Bernardin a Udin. E scrîf, e cetant, intal periodi che al va dal 1715 al 1725. I siei scrits si cjatin intal fonts antîc de biblioteche Joppi. E pues jessi considerade la prime poetesse par furlan, buine di esprimi inte lenghe mari une capacitât espressive straordenarie, siore di ironie e fantasie uniche, che a lassin vignî fûr un caratar pevarin e libar di ogni pôre e riverence pai sorestants e pes autoritâts che no mancjavin di corezile e di domâle, ma cence risultât. La plui part de sô produzion e je religjose e sacre, ma in filigrane no mancje une vision dal mont dai siei timps, là che e rivendiche la libertât e la dignitât des feminis cuintri une societât mascje, crudêl e stupide. ❚
✒ Agnul Floramo
IL PERSONAÇ STORIC. Teresa Zai............
Teresa Zai (sec. XVII-XVIII), terziarie francescane, e cjape i vôts tal 1696 cuant che e devente muinie tal munistîr di Sant Bernardin a Udin. E scrîf, e cetant, intal periodi che al va dal 1715 al 1725. I siei scrits si cjatin intal fonts antîc de biblioteche Joppi. E pues jessi considerade la prime poetesse par furlan, buine di esprimi inte lenghe mari une capacitât espressive straordenarie, siore di ironie e fantasie uniche, che a lassin vignî fûr un caratar pevarin e libar di ogni pôre e riverence pai sorestants e pes autoritâts che no mancjavin di corezile e di domâle, ma cence risultât. La plui part de sô produzion e je religjose e sacre, ma in filigrane no mancje une vision dal mont dai siei timps, là che e rivendiche la libertât e la dignitât des feminis cuintri une societât mascje, crudêl e stupide. ❚


text:
Domenie ducj a Volpares
O ai za scrit plui voltis, ma no podevi e no ricuardâ la Fieste di fin Istât li de Fatorie Sociâl Volpares.
O ai vût maniere di cognossi di dongje cheste realtât che e sarès za impuartante pe funzion che e à pe societât, lant a judâ personis che se no a saressin bandonadis a lôr stessis.
Ma Volpares no je dome chest. E rapresente une realtât dal nestri Friûl, in particolâr de Basse Furlane. E je proprietât publiche, ven a stâi nestre, e come dutis lis robis nestris, se i tignìn, o vin di viodi di lôr e tignîlis di cont. No je une teorie astrate: e jentre te tradizion di chei che a jerin i bens civics di une volte, un proprietât che no je di nissun in particolâr, ma e je di ducj e ducj o vin di sintîsi responsabii.
Al è un discors che al va pierdintsi parcè che la privatizazion (spontanie o, dispès, ancje "spintanie"...) e à di fat scancelât scuasit par dut chês che a jerin lis proprietâts coletivis: al sarà di tornâi parsore, cun calme.
Intant ancje jo us invidi a Palaçûl li de Fatorie Sociâl Volpares par gjoldi di une biele zornade di fieste:
aes 11.00 Dimostrazion di cemût che si trebiave une volte
a Misdì, gustâ li dal zardin de Fatorie
aes 3 dopomisdì si presente La Patrie dal Friûl
e po dopo si va indevant cu la musiche dai FLK, di Lino Straulino e... di cui che al volarà cjapâ sù i struments e sunâ par continuâ la Fieste.
E visaitsi di lâ su Facebook e meti un "Mi plâs" li de pagjine: www.facebook.com/fattoriasocialevolpares


text:
Sisteme internazionâl di unitâts
Il Sisteme Internazionâl di Unitâts, scurtât in SI (dal francês Système International d'Unités) al il sisteme di unitâts plui doprât, soredut inte sience, e e je la evoluzion dal sisteme metric decimâl.
Lis unitâts base dal SI a son stadis stabilidis dal Bureau International des Poids et Mesures ("Ufizi Internazionâl dai Pês e Misuris"); a son 7, ben definidis, che, par convenzion, a son consideradis dimensionalmentri indipendentis:
- Il chilogram e la masse dal prototip internazionâl dal chilogram, conservât a Paris.
- Il secont e je la durade di 9.192.631.770 periodis de radiazion corispondent ae transizion tra i doi nivei iperfins dal stât fondamentâl dal atom di cesi 133.
- ampere (A): curint eletriche
- L'ampere e la intensitât di une curint costant che, tignût tra doi condutôrs paralêi, retiliniis e di lungjece infinide, di sezion circolât trascurabil e situâts intal vueit a une distance di un metri di un a chel altri, al produsarà tra chescj condutôrs une fuarce di 2·10–7 newtons par metri di lungjece.
- Il kelvin al è 1/273,16 de temperadure termodinamiche dal pont tripli de aghe.
- Il mol al è la cuantitât di materie di un sisteme che al à tantis entitâts elementârs come i atoms presints in 0,012 kg di carboni 12.
- cjandele (cd): intensitât luminose
- La cjandele e je la intensitât luminose, intune direzion determinade, di une sorzint che emet un rai monocromatic di frecuence 540·1012 Hz e che à une intensitât energjetiche in cheste direzion di 1/683 wat par stereoradiant.
Partint di chestis unitâts base a si podin definî lis unitâts derivadis.
PrefìsModifiche
A son stâts definîts une serie di prefìs che si podin combinâ cun cualsisei unitât par formâ unitâts derivadis di doprâ par lavorâ plui facilmentri cun ordins di magnitudin superiôrs o inferiôrs.
Cjale ancjeModifiche
Leams esternisModifiche
- (inglês)(francês) Sît dal Bureau International des Poids et Mesures
- (inglês) Imprest pes conversions


text:
In chest moment cussì dificil che nus viôt sierâts ognidun a cjase sô par bati la pandemie, “La Patrie dal Friûl” e vûl stâ dongje ai siei letôrs e a ducj i furlans cuntune iniziative speciâl.
In ocasion de “Fieste de Patrie” o dìn a ducj la possibilitât di lei il numar di Avrîl dal nestri gjornâl in pdf, e o invidìn a mandâlu ator ai vuestris amîs e parincj.
Ai nestris abonâts i rivarà ancje su cjarte, come al solit.
Buine leture dal sfuei dai furlans che no si rindin… nancje al virus!
*** Fracant su la cuviertute si scjame il pdf dal numar


text:
Al someave che l’an 2014 si fos puartât daûr ancje “Il girasole”, la uniche buteghe di alimentârs dal paîs di Lauc. E sarès stade une pierdite che di sigûr e varès contribuît ae murie dal paîs.
La CIC, Cooperative Indot Cjargne, dopo une atente valutazion, e à decidût di subentrâ ae vecje gjestion vierzint il “CIC Market Lauco”.
La Cooperative e à la sede a Vile Santine e e lavore sul teritori dal 1987: achì a vegnin fats prodots de metalmecaniche e e da lavôr a 26 personis. Tal 2000 la cooperative e à decidût di disferenziâ i afârs e e à viert une buteghe di alimentârs a Enemonç.
Di cheste esperience e je nassude ancje la presentazion dal progjet “VEM” (vicino è meglio) che Sabide ai 10 di Zenâr al è stât presentât a Lauc.
“Nô o crodìn tai piçui negozis di mont – al conte il president de Cooperative Stefano Adami – i nestris negozis a son un pôc particolârs parcè che a àn plui servizis: si puedin comprâ alimentârs, magari ancje ordenant la spese par telefon (la consegne in cjase e je gratis), si puedin mandâ fax, fâ fotocopiis… o cirìn di lâ incuintri aes esigjenzis de int e soredut cun presits une vore competitîfs. Chest parcè che o fasìn part di une grande cooperative che nus permet di podê comprâ i prodots a presits interessants. Il nestri investiment al è propit chest: cirî di dâ un servizi no costôs al utent finâl. Par di plui o vin decidût di cjapâ sù la siore che e gjestive la buteghe di prin par podê doprâ la sô grande esperience lavorative e sociâl madurade tai agns”.
Dal sigûr al è un segnâl positîf par Lauc e al podarà jessi un esempli ancje par tancj paisuts di mont cjargnei che a son simpri plui in dificoltât: sigûr al è un moment indulà che lis ativitâts a diminuissin, di conseguence simpri plui i puartons des cjasis si sierin.
“Jo o soi nassût e cressût in Svuizare ma o ai decidût di tornâ a vivi achì, parcè che o crôt in cheste tiere. Jo o crôt inte Cjargne – al siere Stefano – e tai cjargnei. O vin dome di creâ une mentalitât plui elastiche e o vin di vierzisi di plui aes novitâts e crodi di plui intes nestris capacitâts. Il destin de Cjargne al è tes nestris mans. Tornâ a vierzi une buteghe al è pensâ che i piçui paîs a puedin tornâ a vivi e a jessi plens di int che e à voie di vivi tal so teritori”. ❚
✒ Marta Vezzi
Lauc, e torne a vierzi la Buteghe di alimentârs............
Al someave che l’an 2014 si fos puartât daûr ancje “Il girasole”, la uniche buteghe di alimentârs dal paîs di Lauc. E sarès stade une pierdite che di sigûr e varès contribuît ae murie dal paîs.


text:
“Lu clamavin fuart ‘pre Artistico’, par che nus berlàs, fasint fente di corinus daûr o di meti man ae sô arme miôr: il fier pleât che al veve sot de gabane e che al doprave par solit par stiçâ lis boris dal turibul sgurlant tor ator dal fornel. ‘Aristico, mi clami pre Aristico, ma al è miôr se mi clamais pre Pitin’.”
Za di chestis primis peraulis de presentazion (scrite di Zuan Carli Tonutti, za sindic di Codroip) si capìs ce sorte di om che al è chel che di lui si fevele in chest libri, che al à vût vint il premi san Simon intal 1981 (e jere la seconde edizion).
Cemût che al spieghe Robert Bertòs, inte jentrade, al è stât l’unic câs di un vincidôr che nol è stât publicât par cure dal Comun (cheste edizion e je une ristampe par cure di Glesie Furlane, tai 25 agns de muart di pre Pitin). Parcè? Mah! Dal sigûr il ritrat che al ven fûr nol è fat par edificâ i letôrs. A fasin une magre figure un pôc ducj: la istituzion glesie in primis, cu la sô jerarchie seneose di fâ cariere o, adiriture, di meti vie bêçs, plui che no avodade ae salût des animis. I predis stes che si fasin dispiets un cul altri piês che no i fruts. La biade int che e porcone a rote di cuel, tant di fâ sclopâ di aviliment i plevans.
Insome, un panorame desolant. Che, magari cussì no, al finìs par cjapâ dentri ancje il protagonist dal libri, pre Pitin, un bonat di predi, sclet, bon, sincîr e cence braùris, ma che, in fin dai fats, al mostre plui i siei difiets (massime chel di alçâ il comedon) che lis sôs cualitâts. Cualchi volte al ven propit antipatic: ce bisugne vevial di berlâ in sagristie che la nuvice e jere plene (p. 60)? O di fevelâ tant mâl dal so plevan (p. 69)? O di imbusâsi inte ostarie a bagnâ la peraule fin a dismenteâ che i competeve di tignî sù rosari (p. 38)? E po, la piês di dutis: al zuie di balon cu la mularie, ma al pretint di vinci simpri lui (p. 57)!
Se l’intindiment dal libri al jere un ricognossiment par chest predi che al à onorade la glesie e nudride la int, si à la impression che nol vedi centrât dal dut il so obietîf. Al reste, però, un biel esempli de magnifiche prose di Beline: no par nuie, l’autôr che plui al à scrit in furlan. Di segnalâ ancje i biei dissens di Zuan Di Lena, che a insiorin la publicazion. ❚


text:
Content dal risultât des elezions europeanis al pues jessi dome il critic de Union Europeane Hans-Peter Martin, cul so partît anti coruzion «Martin», che al à vût il 17,7% dai vôts (+3,7%). Vonde ancje pal partît popolâr ÖVP che al à passât intun clime dificil il pont critic, cul 30% (-2,6%) dai vôts.
Al à pierdût il 9,5% e si cjate cumò al 23,7% il partît dal cancelîr Faymann, ma se o din un cuc di là dai confins, ancje inaltrò in Europe a àn pierdût i partîts di guvier in timp di recession.
Martin si clame il vêr vincidôr che al à podût tirâ dongje ducj chei che a critichin la UE e si insiumiin di jessi di bessôi tant che la Svuizare, ma tal stes moment o no si definissin dal pont di viste politic o pûr a partegnin ae diestre estreme. Simbul de sô campagne eletorâl al jere il slogan che si viodeve dapardut «Dome lui al pues controlâ i potents». Al à ancje profitât de poie dal cuotidian popolâr «Kronen Zeitung».
I populiscj dal FPÖ a rivin cu la lôr solite polemiche anti UE al 12,7 % dai vôts, ma no vuelin jessi tratâts tant che pierdints e si declarin vincidôrs: di fat, a àn vuadagnât il dopli dai vôts di prime (+6,4%). Ma in ogni câs, si viôt che dut il cjamp de diestre populistiche al à cedût – come il SPÖ – vôts al partît specific di proteste cuintri la UE Martin.
Dopo une campagne flape e cence colôr, i Verts si son sbassâts al 9,9% (- 2,9%). Pe Aleance BZÖ al à votât dome il 4,6%; te ete post Haider forsit nol è plui pussibil, però al reste preocupant il risultât puar in cjase lôr in Carinzie, vâl a dî dome il 20,9%, masse pôc pal grant partît di Haider.
Janez Erat
TERITORI – AUSTRIE. Di bessôi?............
Content dal risultât des elezions europeanis al pues jessi dome il critic de Union Europeane Hans-Peter Martin, cul so partît anti coruzion «Martin», che al à vût il 17,7% dai vôts (+3,7%). Vonde ancje pal partît popolâr ÖVP che al à passât intun clime dificil il pont critic, cul 30% (-2,6%) dai vôts.